ஆள்கடத்தல் குற்றச்சாட்டை எதிர்நோக்கும் ஈப்போ தம்பதி

இல்லத்தரசி ஒருவர், அவரது கணவர் ஆகியோர் மீது இந்தோனீசியப் பெண் சம்பந்தப்பட்ட ஆள்கடத்தல் குற்றச்சாட்டு பதிவு செய்யப்பட்டுள்ளது.

32 வயதான இந்தோனீசியப் பெண்ணை வேலை செய்வதற்காக பலவந்தமாகக் கடத்தியதாக ஆள்கடத்தலுக்கு எதிரான சட்டப்பிரிவு 13, வெளிநாட்டினரைக் கடத்துவதற்கு எதிரான சட்டம் ஆகியவற்றின் கீழ் 36 வயதான ஜே.ஜெயமலர் எனும் பெண் மீது குற்றம் சாட்டப்பட்டுள்ளது.

அந்த இந்தோனீசியப் பெண்ணை வேலைக்காக தன்னலத்துடன் பயன்படுத்திய சட்டப்பிரிவு 12ன் கீழ் வி.சந்துரு (ஜெயமலரின் கணவர்) மீது குற்றம் சாட்டப்பட்டது.

ஈப்போவில் அமர்வு நீதிமன்ற நீதிபதி அஸ்மான் அபு ஹாசன் முன்பாக இவ்விருவர் மீதான குற்றச்சாட்டுகள் வாசிக்கப்பட்டதையடுத்து இருவரும் தங்களது குற்றத்தை மறுத்து விசாரணை கோரினர்.

தாமான் கிளிடாங் இமாசிலுள்ள ஒரு வீட்டில் 2011ஆம் ஆண்டுக்கும் இவ்வாண்டு அக்டோபர் மாதத்துக்கும் இடைப்பட்ட காலத்தில் இந்தக் குற்றங்களை இவ்விருவரும் புரிந்ததாகக் கூறப்பட்டது.

இவ்விருவருக்கும் தலா 10,000 ரிங்கிட் மதிப்பில் பிணை வழங்கப்பட்டது.

இந்த வழக்கு அடுத்த மாதம் 20ஆம் தேதி மீண்டும் விசாரணைக்கு வரும்.

#தமிழ்முரசு #சமூகத்தின்குரல் #tamilmurasu #voiceofthecommunity


வெட்டுக்கத்தியைக் காட்டி போலிசை மிரட்டிய லாரி ஓட்டுநர் கைது

வெட்டுக்கத்தியைக் காட்டி போலிசாரை மிரட்டிய லாரி ஓட்டுநரை போலிசார் கைது செய்துள்ளனர்.

மாஞ்சுங் மாவட்டத்தில் உள்ள செரி மாஞ்சுங் பகுதியில் அதிகாலை வேளையில் மோட்டார்சைக்கிளில் ரோந்துப் பணியில் ஈடுபட்டிருந்த போலிஸ் அதிகாரி, ஓர் உணவகத்தில் இரும்புப் பொருட்களை லாரி ஓட்டுநர் ஒருவர் திருடுவதைக் கண்டார்.

போலிசாரைக் கண்டதும் தனது லாரியில் ஏறிய அந்த ஆடவர் அங்கிருந்து தப்பி ஓடியதாக மாஞ்சுங் மாவட்ட போலிஸ் அதிகாரி நோர் ஒமார் சாப்பி கூறினார்.

அந்த லாரி ஓட்டுநரை போலிஸ் அதிகாரி தனது மோட்டார் சைக்கிளில் துரத்திச் சென்றார்.

சுமார் மூன்று கிலோமீட்டர் தூரம் வரை துரத்திச் சென்ற போலிஸ் அதிகாரி, சிட்டியாவான் பகுதியில் லாரி ஓட்டுநரை மடக்கிப் பிடித்தார்.

அதனைக் கண்ட லாரி ஓட்டுநர் ஒரு வெட்டுக்கத்தியை எடுத்து போலிஸ் அதிகாரியை மிரட்டினார். ஆனால், லாரி ஓட்டுநரைச் சமாளித்த போலிஸ் அதிகாரி, பின்னர் அந்த ஓட்டுநரைக் கைது செய்தார் என்று திரு நோர் ஒமார் கூறினார்.

லாரி ஓட்டுநர் போதைப்பொருள் உட்கொண்டிருந்தாரா என்பதைக் கண்டுபிடிக்க அவரது சிறுநீர் சோதனை செய்யப்பட்டது. ஆனால், அவர் போதைப்பொருள் உட்கொள்ளவில்லை என்பது தெரியவந்தது.

லாரி ஓட்டுநர் இரண்டு நாள் விசாரணைக் காவலில் வைக்கப்பட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


போலிச் செய்திக்கு  எதிரான சட்டம் மீட்பு

பெட்டாலிங் ஜெயா: போலிச் செய்தியை குற்றமாக பார்க்கும் சட்டத்தை மலேசியா ரத்து செய்துள்ளது.

பிரதமர் அலுவலகத்தின் துணை அமைச்சர் முகமட் ஹனிபா மைதின், “கடுமையான சட்டங்களை ஒழிப்பதற்கும், நிர்வாகத்தை சரிபார்த்து சமநிலைப்படுத்துவதற்கும் ஊடகங்களுக்கு சுதந்திரம் இருப்பதை உறுதி செய்வதற்கான அரசாங்கத்தின் உறுதிப்பாட்டிற்கு ஏற்ப இச்சட்டம் ரத்து செய்யப்பட்டது,” என்றார்.

“இந்த கொடுங்கோன்மை நாம் மீண்டும் செய்ய விரும்பாத ஒன்று. கடுமையான சட்டங்கள் மூலம் மனிதர்களை அடிமைப்படுத்த முடியாது, ஏனென்றால் சுதந்திரம் மிகவும் விலைமதிப்பானது,” என்றும் அவர் கூறினார்.

பெர்னாமா செய்தி நிறுவனத்திடம் பேசிய ஹனிபா, தற்போதுள்ள சட்டங்கள் போதுமானவை என்றும் அவை போலிச் செய்திகளைக் கையாள போதுமானதாக இல்லாவிட்டால் திருத்தம் செய்ய முடியும் என்றும் சொன்னார்.

கடந்த ஆண்டு மே மாதம் 14வது பொதுத் தேர்தலுக்கு முன்னர் பிஎன் அறிமுகப்படுத்திய சர்ச்சைக்குரிய சட்டத்தை ஒழிப்பதற்கான பக்காத்தான் ஹரப்பானின் இரண்டாவது முயற்சி இதுவாகும்.


மலேசியா: உணவகங்களில் புகைபிடித்தால் அபராதம்

ஜார்ஜ் டவுன்: உணவகங்களில் புகைப்பிடிப்பவர் களுக்கு அபராத விதிக்கும் சட்டம் வரும் ஜனவரி 1ஆம் தேதி முதல் நடைமுறைக்கு வரும் என்று சுகாதார துணை அமைச்சர் டாக்டர் லீ பூன் நேற்று சொன்னார்.

இந்த நடவடிக்கைக்காக நாடு முழுவதும் சுமார் 5,000 சுற்றுச்சூழல் சுகாதார அதிகாரிகள் நியமிக்கப்பட்டுள்ளனர்.

அவர்கள் தடையை மீறுபவர்களுக்கு சம்மன் அனுப்ப அங்கொன்றும் இங்கொன்றுமாக சோதனைகளை மேற்கொள்வார்கள்.

முதல் குற்றத்திற்கு 250 ரிங்கிட் அபராதம் விதிக்கப்படும்.

இது செலுத்தப்படாமல் விடப்பட்டு நீதிமன்றத்திற்கு கொண்டு வரப்பட்டால், 10,000 ரிங்கிட் வரை உயரக்கூடும்.

"புகைபிடிப்பவர்கள் மற்றவர்களுக்கு முன்னால் புகைபிடிக்காத பழக்கத்தை மாற்றிக் கொள்ளலாம், ஏனென்றால் இரண்டாவது புகை மற்றவர்களுக்கு தீங்கு விளைவிக்கும் என்று எங்களுக்குத் தெரியும்," என்று அவர் கூறினார்.

எலக்ட்ரானிக் நிக்கோடின் டெலிவரி சிஸ்டம்ஸ் அல்லது ‘வேப்களைப்’ பயன்படுத்துபவர்கள் புகைபிடிப்பவர்களைப் போலவே கருதப்படுவார்கள் என்றும் அவர் கூறினார்.

வயதுவந்தோரின் புகைபிடித்தல் விகிதம் இப்போது 21 விழுக்காடாக இருப்பதாக டாக்டர் லீ கூறினார்.


இந்திய வெளியுறவு அமைச்சு: மகாதீரின் கருத்து தவறானது

இந்தியக் குடியுரிமைச் சட்டம் குறித்து மலேசியப் பிரதமர் மகாதீர் முகம்மதுவின் கருத்து தவறானது என்று இந்திய வெளியுறவு அமைச்சு நேற்று முன்தினம் தெரிவித்தது.

முன்னதாக, கோலாலம்பூரில் செய்தியாளர்களிடம் பேசிய டாக்டர் மகாதீர், குடியுரிமைச் சட்டத்தைச் சுட்டிக்காட்டி, சமயச் சார்பற்ற நாடான இந்தியா, சில முஸ்லிம்

களின் குடியுரிமையைப் பறிக்க நடவடிக்கை எடுத்திருப்பதாக குறைகூறினார்.

அவரின் கருத்துக்கு பதிலளிக்கும் வகையில் இந்திய வெளியுறவு அமைச்சு வெளியிட்ட அறிக்கையில், குடியுரிமை சட்டத் திருத்தத்தால் இந்திய குடிமக்கள் எவரும் பாதிக்கப்பட மாட்டார் என்றும் எந்தச் சமயத்தினரது குடியுரிமையும் பறிக்கப்படாது என்றும் கூறப்பட்டுள்ளது.

இந்தியாவின் உள்நாட்டு விவகாரங்கள் குறித்து கருத்து தெரிவிக்க வேண்டாமென மலேசியாவை வலியுறுத்துவதாகவும் அறிக்கையில் தெரிவிக்கப்பட்டுள்ளது.

சர்ச்சைக்குரிய இந்தச் சட்டத் திருத்தம் இந்திய நாடாளுமன்றத்தில் கடந்த வாரம் நிறைவேற்றப்பட்டது.


மகாதீர்: கோலாலம்பூர் மாநாட்டின் நோக்கம் தவறாகப் புரிந்துகொள்ளப்பட்டுள்ளது

கோலாலம்பூர்: இஸ்லாமிய நாடுகளுக்கான உச்சநிலை மாநாடு நேற்று முடிவுக்கு வந்தது. நான்கு நாட்களுக்கு நீடித்த இம்மாநாடு குறித்து எழுந்த சர்ச்சைகள் தொடர்பில் அதன் நோக்கம் தவறாகப் புரிந்துகொள்ளப்பட்டது என்று கூறியிருந்தார் மலேசிய பிரதமர் மகாதீர் முகம்மது.

நேற்று மாநாட்டை முடித்து வைத்துப் பேசிய திரு மகாதீர், முஸ்லிம்களுக்காக இயங்கி வரும் மற்ற தளங்களுக்குப் பதிலாக இம்மாநாடு ஏற்பாடு செய்யப்படவில்லை என்றும் மற்ற முஸ்லிம் நாடுகளை வகைப்படுத்தவோ பல்வேறு பிரிவினைகளை உருவாக்கவோ நடத்தப்படவில்லை என்றும் தெளிவு படுத்தினார்.

“நம் பலங்களையும் பலவீனங் களையும் மதிப்பிடுவதுடன் நம்மிடம் உள்ள சொத்துகளையும் மதிப்பீடு செய்வது இந்த மாநாட்டின் நோக்கம். ஒரு நாட்டின் பலத்தைப் பயன்படுத்தி இன்னொரு நாட்டின் பலவீனத்தை எவ்வாறு எதிர்கொள்ளலாம் என ஆலோசிப்பதே மாநாட்டில் கலந்துகொள்ளும் நாடுகளின் விருப்பமாகும்,” என்றார் டாக்டர் மகாதீர்.

ஆனால் சிலர் இந்த நோக்கங் களைத் தவறாகப் புரிந்துகொண்டதாக சொன்னார் பிரதமர்.

“மாநாடு தொடர்பில் எழுந்துள்ள எதிர்மறையான கருத்துகள் தவறானவை, நியாயமற்றவை, என்றார் அவர். குறைகூறிய நாடுகள் எவை என்று திரு மகாதீர் குறிப்பிடாவிட்டாலும் அவற்றில் சவூதி அரேபியாவும் அடங்கும் என்று கூறப் படுகிறது.

இதற்கிடையே ஈரான், கத்தார் ஆகிய இரு நாடுகளையும் திரு மகாதீர் பாராட்டினார். பொருளாதாரத் தடைகளுக்கும் தடை ஆணைகளுக்கும் உட்படுத்தப்பட்ட நிலையிலும் இவ்விரு நாடுகள் தன்னிச்சையாக, சொந்தக் காலில் நின்று இயங்குவதை அவர் சுட்டினார்.

இதற்கிடையே சமயம் சார்ந்த உணர்வுகளைத் தட்டி எழுப்பும் வகையில் நடந்துகொள்வதைத் தவிர்த்துவிடுமாறு டாக்டர் மகாதீர் ஸாக்கிர் நாயக்கிடம் கூறியிருந்ததாக தெரிவித்தார்.

சர்ச்சைக்குரிய இஸ்லாமிய சமய போதகரான டாக்டர் ஸாக்கிர் நாயக் மாநாட்டில் கலந்துகொண்ட நிலையில் அவரிடம் இவ்வாறு கூறியதாக திரு மகாதீர் பகிர்ந்துகொண்டார்.

“மலேசியாவில் உள்ள இனங்கள் குறித்து எந்தக் கருத்தையும் கூற வேண்டாம் என்று நாங்கள் அனைவரிடமும் கேட்டுக்கொண்டுள்ளோம். இது உணர்வுகள் தொடர்பான ஒரு விவகாரம். இதனால் நாட்டு மக்களுக்குச் சினமூட்டி விரோத உணர்வை ஏற்படுத்த நாங்கள் விரும்பவில்லை,” என்றார் திரு மகாதீர்.


சிலாங்கூரில் 300,000 வீடுகளில் தண்ணீர் விநியோகம் தடை

கோலாலம்பூர்: மலேசியாவின் சிலாங்கூர் மாநிலத்தில் 300,000க்கும் மேற்பட்ட வீடுகளுக்கான தண்ணீர் விநியோகம் நேற்று தடை செய்யப்பட்டது.

செமென்யே ஆற்றில் துர்நாற்றம் வீசியதன் தொடர்பில் தூய்மைக்கேடு பிரச்சினை இருந்ததைக் கண்டறிந்ததை அடுத்து தண்ணீர் விநியோகம் தடைப்பட்டது.

சுங்கை செமென்யே தண்ணீர் சுத்திகரிப்பு ஆலை நேற்று காலை மூடப்பட்டதைத் தொடர்ந்து பெட்டாலிங், செப்பாங், கோலாலங்காட் முதலிய வட்டாரங்களில் உள்ள 328,957 வீடுகளுக்கான தண்ணீர் விநியோகம் தடைப்பட்டதாக மலேசிய செய்தி நிறுவனமான ‘பெர்னாமா’ தெரிவித்தது.

ஆற்றில் துர்நாற்றம் வீசுவதற்கான காரணத்தை அடையாளம் காண்பதுடன் அதற்குப் பொறுப்பான நபர்களையும் கண்டுபிடிக்க ஒரு கண்காணிப்புக் குழு நியமிக்கப்பட்டுள்ளது.

அத்துடன் பாதிக்கப்பட்ட மக்களுக்கு உதவ அவசரகால நடவடிக்கைகள் நடந்து வருகின்றன.

சுத்திகரிப்பு ஆலை மீண்டும் எப்போது இயங்கத் தொடங்கும் என்றும் தண்ணீர் விநியோகத் தடை எப்போது நீக்கப்படும் என்பது குறித்தும் தகவல் தெரிவிக்கப்படவில்லை.

இவ்வாண்டில் நான்காவது முறையாக சுத்திகரிப்பு ஆலை மூடப்பட்டு தண்ணீர் விநியோகிப்பதில் தடை ஏற்பட்டுள்ளது.


மங்கோலிய அழகி கொலை வழக்கு மீண்டும்  விசாரிக்கப்படலாம்

மங்கோலிய மாது அல்டான்டுயா கொலை வழக்கை மீண்டும் விசாரிப்பது குறித்து ஆராயப்போவதாக மலேசியாவின் தலைமைச் சட்ட அதிகாரியான டாமி தாமஸ் தெரிவித்துள்ளார்.

மலேசியாவின் முன்னாள் பிரதமர் நஜிப் ரசாக்குடன் தொடர்புபடுத்தப்படும் அல்டான்டுயாவின் மரணத்திற்கு, நாட்டின் புதிய அரசாங்கம் நீதி தேடித்தரும் என நம்புவதாக அம்மாதின் தந்தை கூறியுள்ள வேளையில் டாமி தாமஸ் இவ்வாறு கூறியுள்ளார்.

நஜிப்பின் மெய்க்காப்பாளர்களாக இருந்த போலிஸ் படை சிறப்புப் பிரிவின் முன்னாள் அதிகாரிகள் இருவர், 2006ல் நடந்த அந்தக் கொலைச் சம்பவத்தில் குற்றவாளி கள் எனத் தீர்ப்பளிக்கப்பட்டு மரணதண்டனையை எதிர்நோக்குகின்றனர்.

“அந்த இருவர் மட்டுமே குற்றவாளிகள் என்பது ஒத்துக்கொள்ள முடியாததாக உள்ளது என்பது எல்லோருக்கும் தெரியும். அது முழுமை பெறாத கதையாக உள்ளது என்பதை அறிவோம்,” என்று கடந்த வெள்ளிக்கிழமை அளித்த பேட்டியொன்றில் திரு டாமி தாமஸ் கூறினார்.

இருவருக்கும் மரண தண்டனை விதித்த நீதிமன்றங்கள், கொலைக்கான அவர்களின் நோக்கம் குறித்து தெளிவில்லாமல் இருப்பதைச் சுட்டியுள்ளன. அதே நேரத்தில், மரண தண்டனையை எதிர்நோக்கும் இருவரில் ஒருவரான அஷீலா ஹாட்ரியின் அண்மைய வாக்குமூலம், கொலைக்கு ஒரு காரணமாக இருக்கலாம் என்பதைச் சுட்டுவதாக திரு தாமஸ் கூறினார்.

மறு விசாரணையைக் கோரும் அஷீலா, தமது சத்தியப் பிரமாண வாக்குமூலத்தில் முன்னாள் பிரதமர் நஜிப்தான் வெளிநாட்டு உளவாளி என்றும் தேசிய பாதுகாப்புக்கு அச்சுறுத்தலாக இருந்தார் என்பதாலும் அல்டான்டுயாவைக் கைதுசெய்து கொலைசெய்ய உத்தரவிட்டார் என்று கூறியுள்ளார்.

“போலிஸ் மேலும் விரிவான விசாரணையை மேற்கொள்ள வேண்டியுள்ளது. அதன் பின்னரே வழக்கை மறுவிசாரணைக்கு உட்படுத்துவதா என்பது பற்றி முடிவெடுக்கப்படும்,” என திரு தாமஸ் தெரிவித்தார்.
 வழக்கில் தாம் நிரபராதி என்றும் விசாரணைக்குத் தயார் என்றும் திரு நஜிப் கூறியுள்ளார்.


மலேசியாவின் 1எம்டிபி: கோல்டுமன் சாக்ஸ் மீது  27.2 பி. ரிங்கிட் வழக்கு

கோலாலம்பூர்: மலேசியாவின் அரசு முதலீட்டு நிறுவனமான 1எம்டிபி நிறுவனத்துக்கு ஏற்பட்டுள்ள இழப்பு குறித்த வழக்கில் அமெரிக்க நிறுவனமான கோல்டுமன் சாக்ஸ் மீது 27.2 பில்லியன் ரிங்கிட் கோரி வழக்கு தொடுக்கப்பட்டுள்ளது.

இந்த வழக்கு ஜனவரி மாதம் 14ஆம் தேதி விசாரணைக்கு எடுத்துக்கொள்ளப்படும் என்று தெரிவிக்கப்பட்டுள்ளது.

இந்த வழக்கு தொடர்பாக மலேசிய உயர் நீதிமன்றத்தில் முன்னிலையான அரசு துணை வழக்கறிஞர் ஸாக்கி அஸ்ரியஃப் சுபிர் அரசு தரப்பு சிங்கப்பூரிலுள்ள கோல்டுமன் சாக்ஸ் மீதான அழைப்பாணையைக் கொண்டு சேர்க்கும் முயற்சியில் தற்பொழுது ஈடுபட்டுள்ளதாக நீதிபதி முகமது சைனி மஸ்லானிடம் விளக்கினார்.

இதையடுத்து நீதிபதி சைனி மஸ்லான், வழக்கு விசாரணையை அடுத்த மாதம் 14ஆம் தேதிக்கு ஒத்திவைத்ததாக ஸ்டார் செய்தித்தாள் தெரிவிக்கிறது.

இந்த வழக்கு நேற்று நீதிமன்றத்திற்கு வந்தபோது கோல்டுமன் சாக்ஸ் தரப்பில் கிருஷ்ணா தலுமா, பிரேம் ராமச்சந்திரன் ஆகிய இரு வழக்கறிஞர்கள் முன்னிலையாகினர்.

முன்னதாக, நேற்று இந்த வழக்கை மாஜிஸ்திரேட் நீதிமன்றத்திலிருந்து உயர் நீதிமன்றத்திற்கு மாற்றும் அரசாங்கத் தரப்பு மனு மீதான விசாரணை நடைபெற்றது.

இந்த வழக்கில் சென்ற ஆண்டு டிசம்பர் மாதம் 1எம்டிபி விவகாரத்தில் ேகால்டுமன் சாக்ஸ் நிறுவனம் 1எம்டிபியின் கிளை நிறுவனமான ஆபார் இன்வஸ்ட்மண்ட் பிஜேஎஸ் லிமிடெட் கோல்டுமன் சாக்ஸ் நிறுவனத்துக்கு விற்ற முறிகள் தொடர்பாக முக்கிய விவரங்களைத் தரவில்லை எனக்கூறி கோல்டுமன் சாக்ஸ் மீது நான்கு குற்றச்சாட்டுகளை சுமத்தியிருந்தது இங்கு நினைவுகூரத்தக்கது.

இதன் தொடர்பில் முன்னாள் கோல்டுமன் சாக்ஸ் வங்கியாளரான ரோஜர் இங் சோங் ஹுவா இந்த முறிகள் விற்பனை தொடர்பான வழக்கில், முக்கிய விவரங்களை மறைத்தது, அதன் தொடர்பில் பொய்யான தகவல்களைத் தந்தது, போன்ற தம்மீதான குற்றச்சாட்டுகளை மறுத்து வழக்கு விசாரணை கோரியிருந்தார் என்பதும் இங்கு குறிப்பிடத்தக்கது.

1எம்டிபி விவகாரத்தில் அெமரிக்க டாலர் 4.5 பில்லியன் பெறுமானமுள்ள பணம் 2009ஆம் ஆண்டுக்கும் 2014ஆம் ஆண்டுக்கும் இடையே தவறாகக் கையாடப்பட்டுள்ளதாக அமெரிக்க நீதித் துறை தெரிவித்துள்ளது.


‘கூடுதல் பணித்தொகை சுற்றறிக்கையைத் திரும்பப் பெற மகாதீர் இணக்கம்’

முக்கியச் சேவைகளுக்கான கூடுதல் பணித்தொகை தொடர்பான சர்ச்சைக்குரிய சுற்றறிக்கையைத் திரும்பப் பெற மலேசியப் பிரதமர் டாக்டர் மகாதீர் முகம்மது இணங்கியுள்ளதாக அந்நாட்டின் இளையர், விளையாட்டுத்துறை அமைச்சர் சயீது சாடிக் சயீது அப்துல் ரஹ்மான் டுவிட்டரில் நேற்று பதிவு செய்தார்.

அடுத்த மாதம் அமைச்சரவை கூடும்போது இதுகுறித்து கலந்துரையாடப்படும் என்றார் அமைச்சர் சயீது சாடிக்.

கூடுதல் பணித்தொகை சுற்றறிக்கையைத் திரும்பப் பெறுவது குறித்து டாக்டர் மகாதீரிடம் தாம் பேசியதாக அமைச்சர் சயீது சாடிக் தெரிவித்தார்.

“இளையர்களின் கருத்துகளை நாங்கள் என்றும் மறக்கமாட்டோம்,” என்று அவர் தமது டுவிட்டர் பக்கத்தில் பதிவிட்டார்.

அடுத்த ஆண்டிலிருந்து மருத்துவ அதிகாரிகள், மருந்தகர்கள், பல்மருத்துவர்கள், தாதிகள், பொறியாளர்கள், கடற்துறை அதிகாரிகள், கட்டடக்கலைஞர்கள் உட்பட 33 அரசாங்கப் பணிகளில் சேருபவர்களுக்கு முக்கியச் சேவைக்கான கூடுதல் பணித் தொகை வழங்குவதை அரசாங்கம் நிறுத்திக்கொள்ளும் என இம்மாதம் 20ஆம் தேதியன்று மலேசிய பொதுச் சேவைத் துறை அறிவித்து சுற்றறிக்கை வெளியிட்டது.

இந்தச் சுற்றறிக்கைக்கு அமைச்சர் சயீது சாடிக் எதிர்ப்பு தெரிவித்தார்.

ஏற்கெனவே பணியில் இருப்போரை இந்தப் புதிய விதிமுறை பாதிக்காது. அவர்கள் தொடர்ந்து கூடுதல் பணித்தொகையைப் பெறுவர்.

அரசாங்க ஊழியர்களின் கூடுதல் பணித்தொகையை நிறுத்து

வதற்குப் பதிலாக அமைச்சர்கள், அரசியல்வாதிகளுக்கு வழங்கப்படும் கூடுதல் பணித்தொகை குறித்து மறுஆய்வு செய்ய வேண்டும் என்று மூவார் தொகுதி நாடாளுமன்ற உறுப்பினருமான அமைச்சர் சயீது சாடிக் தெரிவித்தார்.

தமக்கு வழங்கப்படும் வருடாந்திர விடுப்பைக் குறைத்துக்கொள்ளப்போவதாக அவர் கூறினார். தமக்குக் கிடைத்த விடுமுறை பணித்தொகையைத் திருப்பிக் கொடுக்கப்போவதாகவும் அவர் தெரிவித்தார்.

இதற்கிடையே, அரசாங்கத்தைச் சாடுவதுபோல அமைச்சர் சயீது சாடிக் நாடகமாடுகிறார் என மலேசிய சீனர் சங்கத்தின் தலைவர் டாக்டர் வீ கா சியோங் தமது ஃபேஸ்புக் பக்கத்தில் குறிப்பிட்டுள்ளார்.

அமைச்சரவை கூட்டத்தின்போது இந்த விவகாரத்துக்கு அவர் எதிர்ப்பு தெரிவித்தாரா என்று டாக்டர் வீ கேள்வி எழுப்பி உள்ளார்.


மலேசியாவில் ஜாவி எழுத்து: வலுக்கும் எதிர்ப்பு

மலேசியாவில் தாய்மொழிப் பள்ளிகளில் ஜாவி எழுத்து அடுத்த ஆண்டு முதல் அறிமுகம் செய்யப்படும் என்ற அறிவிப்புக்கு எதிர்ப்புத் தெரிவித்து சீனக் கல்விக் குழுவான டொங் சொங், மற்ற சீன அரசு சார்பற்ற நிறுவனங்களுடன் காஜாங்கில் நேற்று முன்தினம் ஏற்பாடு செய்திருந்த மாநாட்டிற்கு நீதிமன்றம் தடை விதித்தது.

பாதுகாப்புக் காரணங்களுக்காகவே இந்தப் பேரணியை நடத்த அனுமதிக்கக்கூடாது என்ற கோரிக்கையுடன் நீதிமன்றத்தை போலிஸ் நாடியது என்றும் வேறு எந்தக் காரணமும் இல்லை என்றும் போலிஸ் தலைமை ஆய்வாளர் அப்துல் ஹமீத் படோர் தெரிவித்தார்.

ஆனால், போலிசின் இந்த நடவடிக்கைக்கு பல்வேறு அரசியல் அமைப்புகளும் கண்டனம் தெரிவித்தன.

அந்த வகையில், மாநாடு நடத்த அனுமதிக்கக்கூடாது என்று நீதிமன்றத்திற்குச் சென்ற போலிஸ், அதேபோல மாநாடு நடந்தால் கலவரத்தில் ஈடுபடப்போவதாக மிரட்டியவர்கள் மீதும் நடவடிக்கை எடுக்க வேண்டும் என ஜனநாயக செயல் கட்சியின் (டிஏபி) மூத்த தலைவர் லிம் கிட் சியாங் வலியுறுத்தி இருக்கிறார்.

இதனிடையே, ஜாவி எழுத்து அறிமுகத்திற்கு எதிராக ‘சேகாட்’ அமைப்பு பெட்டாலிங் ஜெயாவில் இன்று கூட்டம் ஒன்றை நடத்த இருக்கிறது.

இந்தக் கூட்டம் குறித்து போலிசுக்கு ஏற்கெனவே தகவல் தெரிவித்துவிட்டதாகவும் இந்தக் கூட்டத்தில் கல்வி அமைச்சர் மஸ்லீ மாலிக் கலந்துகொள்வார் என நம்புவதாகவும் ‘சேகாட்’ செயலாளர் அருண் துரைசாமி கூறினார்.


பண்டார் ஸ்ரீ டாமான்சாராவில்  இரு பெண்களிடம் கொள்ளை

பெட்டாலிங் ஜெயா: மலேசியாவின் பண்டார் ஸ்ரீ டாமான்சாராவில் உள்ள துணி சலவை செய்யும் கடையில் காத்திருந்த இரு பெண்களிடம் முகமூடியணிந்த கொள்ளையர்கள் இருவர் தங்கள் கைவரிசையைக் காட்டியுள்ளனர்.

 கையில் கம்புகளுடன் அந்தக் கடைக்குள் நுழைந்த கொள்ளையர்கள் அவ்விரு பெண்களின் கைப்பைகளை அபகரித்துக்கொண்டு அங்கிருந்து தப்பியோடி விட்டதாகக் கூறப் படுகிறது.

அந்தக் கடையில் இருந்த கண்காணி்ப்பு கேமரா மூலம் கொள்ளையர்களை அடையாளம் கண்டுகொண்டதாகவும் அவர்களைத் தேடி வருவதாகவும் பெட்டாலிங் ஜெயா போலிஸ் உயர் அதிகாரி ஒருவர் கூறினார்.

மேலும் களவுபோன சில ஆவணங்கள், 6 கைத்தொலைபேசிகள், வீட்டுச்சாவிகள் 200 ரிங்கிட் ரொக்கம் தொடர்பிலும் அவ்விரு கொள்ளையர்களைத் தேடி வருவதாகவும் அந்த அதிகாரி தெரிவித்தார்.


பினாங்கு கடலோரப் பகுதி   1 பி. ரிங்கிட் செலவில் பொலிவு

கோலாலம்பூர்: பினாங்கு கடலோரப் பகுதியை மேம்படுத்துவதற்கான திட்டப் பணிகள் அடுத்த ஆண்டு தொடக்கத்தில் ஆரம்பிக்கவுள்ளன. மொத்தம் 1 பில்லியன் ரிங்கிட் (S$327.6 மில்லியன்) செலவில் அப்பகுதி புதுப் பொலிவு பெறவுள்ளது.
 அங்கு அமைக்கப்படவுள்ள அழகான நடைபாதை மக்களைக் கவரும் வகையில் இருக்கும் என்று பினாங்கு துறைமுக ஆணையத்தின் தலைவர் ஜெப்ரி சியூ கூறினார். இத்திட்டப் பணிகள் 2024ஆம் ஆண்டு முடிவடையும் என்று அவர் கூறினார்.


மலேசியாவுக்கு வரும் சீன, இந்திய சுற்றுப்பயணிகளுக்கு விசா விலக்கு

ஜோகூர் பாரு: வரும் ஜனவரி 1ஆம் தேதி தொடங்கி ஓராண்டு காலத்திற்கு மலேசியாவுக்கு வரும் சீன, இந்திய சுற்றுப்பயணிகளுக்கு அதிகபட்சம் 15 நாட்களுக்கு விசா பெறுவதிலிருந்து விலக்கு அளிக்கப்படுவதாக மலேசிய அரசாங்கம் அறிவித்துள்ளது.

இதனையடுத்து, நாட்டிற்கு வரும் சீன, இந்திய சுற்றுப்பயணிகளின் எண்ணிக்கை அதிகரிக்கும் என எதிர்பார்க்கப்படுகிறது.

நாட்டின் சுற்றுப்பயணத்துறை வளர்ச்சிக்கு குறிப்பிடும்படியாக பங்களிப்பவர்களில் சீன, இந்திய சுற்றுப்பயணிகளும் அடங்குவர் என சுற்றுப்பயணத்துறை, கலை, கலாசார அமைச்சின் தலைமைச் செயலாளர் நூர் ஸாரி ஹமாட் தெரிவித்துள்ளார்.

அண்டை நாடுகளான சிங்கப்பூர், இந்தோனீசியா ஆகியவற்றை சேர்ந்த பயணிகளே மலேசியாவுக்கு ஆக அதிக எண்ணிக்கையில் வருவதாக அவர் கூறினார்.

“இந்நிலையில், ஓராண்டுகாலத்திற்கு விசாவை தள்ளி வைப்பதாக அரசாங்கம் அறிவித்ததையடுத்து, சீன, இந்திய சுற்றுப்பயணிகளின் எண்ணிக்கை அதிகரிக்கும் என நம்புகிறோம்,” என்று டாக்டர் நூர் ஸாரி சொன்னார்.

மலேசியாவிற்கு அடுத்த ஆண்டு 30 மில்லியன் சுற்றுப்பயணிகள் வருவர் என அந்நாடு எதிர்பார்க்கிறது.

கடந்த ஆண்டு 25.8 மில்லியன் சுற்றுப்பயணிகளை அந்நாடு ஈர்த்தது. இவ்வாண்டின் முதல் ஒன்பது மாதங்களில் சுற்றுப்பயணிகளின் வருகை 20.1 மில்லியனாக பதிவாகியிருந்தது.

சுற்றுப்பயணிகள் செலவிட்ட ஒட்டுமொத்த தொகை 66.14 பில்லியன் ரிங்கிட்டாக பதிவானது.


லங்காவியிலிருந்து கோலாலம்பூர் புறப்பட்ட  ஏர் ஏஷியா விமானம் அவசரமாக தரையிறக்கம்

லங்காவி: மலேசியாவில் லங்காவி அனைத்துலக விமான நிலையத்திலிருந்து நேற்று கோலாலம்பூர் புறப்பட்ட ஏர் ஏஷியா விமானம் அவசரமாக தரையிறங்கியது.

புறப்பட்ட மூன்று நிமிடங்களில் அந்த விமானம் அவசரமாக தரையிறங்கியது. அந்த விமானத்தில் 151 பயணிகளும் விமானப் பணியாளர்கள் ஐவரும் இருந்தனர். AK9327 எனும் எண் கொண்ட அந்த விமானம் நேற்று காலை 9.30 மணியளவில் புறப்பட்ட அதே லங்காவி விமான நிலையத்தில் பாதுகாப்பாக தரையிறங்கியது.

அந்த விமானத்தில் இருந்த அனைவரும் உடனடியாக பத்திரமாக வெளியேற்றப்பட்டதாக விமான நிலைய அதிகாரி ஜெஃப்ரி ராம்லி தெரிவித்தார்.

புறப்பட்ட சற்று நேரத்தில் விமானத்தில் ஏற்பட்ட தொழில்நுட்பப் பிரச்சினையால் அது அவசரமாக தரையிறங்கியதாக அவர் கூறினார்.

காலை 9.20 மணிக்கு விமானத்தில் தொழில்நுட்பப் பிரச்சினை இருப்பதாக லங்காவி விமான நிலையத்தின் கட்டுப்பாட்டு கோபுரத்திற்கு தகவல் தெரிவிக்கப்பட்டதாக திரு ராம்லி கூறினார்.

உடனடியாக விமான நிலையத்தின் தீயணைப்பு, மீட்புக் குழுவைச் சேர்ந்த மூன்று தீயணைப்பு வாகனங்கள் தயார் நிலையில் நிறுத்திவைக்கப்பட்டதாகவும் அவர் தெரிவித்தார்.

இந்த சம்பவத்தில் எவரும் காயம் அடையவில்லை.


மலேசிய அரசியல் களத்தில் உற்றுநோக்கப்படும் தேர்தல்

கிமானிஸ்: மலேசிய அரசியலில் கிமானிஸ் நாடாளுமன்றத் தொகுதி இடைத்தேர்தல் மிகவும் உன்னிப்பாகக் கவனிக்கப்படுகிறது. வரும் 18ஆம் தேதி நடைபெற இருக்கும் இடைத்தேர்தல் வேட்பாளராக முன்னாள் சாபா சட்டமன்ற உறுப்பினர் முகம்மது அலாமின், 47, என்பவரை எதிர்த்தரப்பு அம்னோ அறிவித்தது.

சாபா மாநிலத்தின் கிமானிஸ் தொகுதி ஏற்கெனவே அம்னோ வசம் இருந்தது. ஆயினும் 2018 மே பொதுத் தேர்தலில் வெறும் 156 வாக்குகளில் அம்னோ வேட்பாளர் அனிஃபா அமான் வென்றிருந்தார்.

அண்மையில் அவரது வெற்றி செல்லாது என உச்ச நீதிமன்றம் அறிவித்ததைத் தொடர்ந்து இடைத்தேர்தல் அறிவிக்கப்பட்டது.

இவ்வாண்டின் முதல் இடைத்தேர்தல் என்பதாலும் எதிரணி பலம் அதிகரித்து வருவதாலும் இத்தேர்தல் முக்கியத்துவம் பெற்றுள்ளது. பக்கத்தான் ஹரப்பான் கூட்டணி ஆட்சிக்கு வந்த பின்னர் நடக்கும் 10வது நாடாளுமன்ற, சட்டமன்றத் தொகுதி இடைத்தேர்தல் இது.

கடந்த ஆண்டு நடைபெற்ற ஒன்பது இடைத்தேர்தல்களில் பக்கத்தான் ஹரப்பான் ஐந்திலும் அம்னோ தலைமையிலான தேசிய முன்னணி நான்கிலும் வென்றன.

பலமிழந்து தவிக்கும் சாபா மாநில அம்னோவுக்கு இத்தேர்தல் வெற்றி மிகவும் முக்கியம். 2018 டிசம்பரில் அம்மாநிலத்தின் ஆறு நாடாளுமன்ற உறுப்பினர்களையும் ஒன்பது சட்டமன்ற உறுப்பினர்களையும் அம்னோ இழந்தது.

அவர்களில் பெரும்பாலானோர் பிரதமர் மகாதீர் முகம்மதுவின் பெர்சாத்து கட்சிக்குத் தாவினர்.


பினாங்கு விமானப் பயணிகளைப் பதறவைத்த திடீர் புகை

ஜார்ஜ் டவுன்: பினாங்கு அனைத்துலக விமான நிலையத்தின் பின்னால் மூண்ட தீ நேற்று பயணிகளையும் சமூக ஊடகத்தினரையும் குழப்பத்தில் மூழ்கடித்தது. பிற்பகல் 1.20 மணிவாக்கில் அடர்த்தியான புகை எழுந்ததைத் தொடர்ந்து விமான நிலையத்தின் தீயணைப்பு வாகனம் விரைந்து சென்றது. நல்லவேளையாக, விமான நிலையத்தில் தீ பிடிக்கவில்லை என்றும் அந்தப் புகை விமான நிலையத்திற்குப் பின்னால் சற்று தொலையில் மூண்ட புதர்த்தீயால் உருவானது என்றும் பின்னர் தெரிய வந்ததாக தீயணைப்பு, மீட்புத் துறை தெரிவித்தது. இந்த திடீர் புகையால் எந்தவொரு விமானப் பயணமும் தாமதமடையவில்லை என்றும் விமான நிலைய வேலியோரம் பற்றி எரிந்த தீயை தீயணைப்பாளர்கள் அணைத்துவிட்டார்கள் என்றும் மலேசிய விமான நிலைய நிறுவனத்தின் மூத்த மேலாளர் முகம்மது நட்ஜிம் கூறினார்.


மலேசிய கல்வி அமைச்சர் பதவி விலகினார்

மலேசிய அமைச்சரவை சகாக்களை மாற்றி அமைக்கப்போவதாக மலேசியப் பிரதமர் மகாதீர் முகம்மது பல மாதங்களாகக் கூறிவந்த வேளையில், மலேசியாவின் கல்வி அமைச்சர் மஸ்லீ மாலிக் இன்று (ஜனவரி 2) தனது பதவியிலிருந்து விலகியுள்ளார்.

பல்கலைக்கழகப் பேராசிரியராகப் பணிபுரிந்த டாக்டர் மஸ்லீ, 45, முதல் முறையாக நாடாளுமன்ற உறுப்பினராகத் தேர்ந்தெடுக்கப்பட்டார். 2018ஆம் ஆண்டில் பொதுத் தேர்தல் நடைபெறுவதற்கு சில மாதங்களுக்கு முன்புதான் அவர் அரசியலில் அடியெடுத்து வைத்தார். 20 மாதங்களுக்கு முன்பு கல்வி அமைச்சராகப் பொறுப்பேற்றதிலிருந்து பெரிதளவில் விமர்சிக்கப்பட்ட அமைச்சர் இவர் என்பது குறிப்பிடத்தக்கது.

அவரது தடுமாற்றங்கள் செய்தித் தாள்களில் தலைப்புச் செய்தியானதுடன் பல ‘மீம்’களுக்கும் வழிவகுத்தன. கடந்த ஆண்டு சுமார் 160,000 பேர் கையெழுத்திட்ட இணையப் புகார் மனு ஒன்று அவரை அந்தப் பதவியிலிருந்து மாற்றக் கோரியது.

பிரதமர் மகாதீரின் அறிவுரைப்படி, கனத்த இதயத்துடன் தனது பதவியிலிருந்து விலகுவதாக அவர் இன்று (ஜனவரி 2) செய்தியாளர் கூட்டத்தில் அறிவித்தார். அப்போது, கல்வி அமைச்சராக தமது சாதனைகளையும் அவர் பட்டியலிட்டார்.

பிரதமர் மகாதீரின் தலைமையிலான பிரிபூமி பெர்சாத்து மலேசியா கட்சியைச் சேர்ந்த டாக்டர் மஸ்லீ ஜோகூரின் சிம்பாங் ரெங்கம் பகுதியிலிருந்து நாடாளுமன்றத்துக்குத் தேர்ந்தெடுக்கப்பட்டார்.

திரு மஸ்லீக்கு பதில் கல்வி அமைச்சராகப் பொறுப்பேற்பவர் பற்றி முடிவெடுக்கப்பட்டபின் அறிவிக்கப்படும் என்று பிரதமர் மகாதீர் குறிப்பிட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


மகாதீர்: வெற்றிக்காகப் பாடுபடுவோம்

கோலாலம்பூர்: நாம் ஒவ்வொருவரும் நமது தனிப்பட்ட வாழ்க்கையில் வெற்றிபெற வேண்டும் என்று தீர்மானம் எடுத்துக்கொண்டு பாடுபடுவோம். நமது முன்னேற்றம்தான் நாட்டின் முன்னேற்றம். நாம் ஒவ்வொருவரும் பெறும் வெற்றிதான் மலேசியாவின் வெற்றிக்கு நாம் அளிக்கும் பங்காகும். அதே வேளையில் நாட்டின் வெற்றியில் நாம் அனைவரும் பயனடைவோம் என்று மலேசியப் பிரதமர் கூறியுள்ளார். கிட்டத்தட்ட 80,000 பேர் முன்னிலையில் உரையாற்றிய அவர், நமது புத்தாண்டுத் தீர்மானம் கடினமாகவும் சிக்கலானதாகவும் இருக்க வேண்டிய அவசியமில்லை. தனிப்பட்ட முறையில் நாம் அனைவரும் முன்னேற்றத்தை எட்டிப் பிடிப்பதற்கு உறுதி எடுத்துக்கொள்ள வேண்டும் என்று அவர் மலேசிய மக்களிடம் கேட்டுக்கொண்டார். 2019ல் மக்கள் பல பிரச்சினைகள் குறித்து மனநிறைவற்ற நிலையில் உள்ளனர் என்பது தெரியவந்துள்ளது.

அரசாங்கம் மக்கள் மனநிறைவு அடையும் வகையில் அவர்களுடைய பிரச்சினைகளைக் கண்டறிந்து அவற்றுக்குத் தீர்வுகாணும். அத்துடன் மலேசியாவின் முன்னேற்றத்திற்காக எடுக்கப்பட்டுள்ள நடவடிக்கைகள் தொடரும் என்றார். அம்பாங்2020@கோலாலம்பூர் என்னும் நிகழ்ச்சியில் அவர் இவ்வாறு தெரிவித்தார்.


மலேசியா: டெங்கிக் காய்ச்சல் உச்சத்தைத் தொட்டது

கோலாலம்பூர்: மலேசியாவில் டெங்கிக் காய்ச்சலால் எப்போதும் இல்லாத வகையில் கடந்த ஆண்டு மட்டும் 130,101 பேர் பாதிக்கப்பட்டனர். மலேசிய சுகாதார அமைச்சு நேற்று வெளியிட்ட அறிக்கையின் மூலம் இது தெரிய வந்தது. இதற்கு முன் அதிகமாக 2015ல் 120,836 பேர் டெங்கிக் காய்ச்சலால் பாதிக்கப்பட்டனர்.


ஜாவி குறித்து மலேசிய கல்வியமைச்சுடன் தமிழ் அமைப்புகளின் பேராளர்கள் சந்திப்பு

கோலாலம்பூர்: மலேசியாவில் தாய்மொழிப் பள்ளிகளில் ஜாவி எழுத்து அடுத்த ஆண்டு முதல் அறிமுகம் செய்யப்படும் என்ற அறிவிப்புக்கு சீனக் கல்விக் குழுவான டொங் சொங், தமிழ் அமைப்புகள் அண்மையில் எதிர்ப்புத் தெரிவித்தன.

இந்நிலையில் அந்த அமைப்புகளின் பேராளர்கள் மலேசிய கல்வி அமைச்சின் துணை இயக்குநர் டாக்டர் ஹபிபா அப்துல் ரஹிமை நேற்று சந்தித்துப் பேசினர். இதில் 20 குழுக்களின் பேராளர்கள் கலந்து கொண்டனர். அவர்கள் ஏறக்குறைய ஒரு மணி நேரத்திற்குப் பின்னர் அங்கிருந்து வெளியேறியதாகக் கூறப்படுகிறது.


‘பிரதமர் பொறுப்பை ஒப்படைக்கும்  தேதி குறிக்க இதுவே தக்க தருணம்’

பெட்டாலிங் ஜெயா: தேர்தலின்போது மக்களிடம் அளித்த வாக்குறுதிகளை நிறைவேற்றுவதற்கும் பிரதமர் பொறுப்பை அன்வாரிடம் ஒப்படைக்கும் தேதியைக் குறிப்பதற்கும் இதுவே தக்க தருணம் என்று பெர்சே வலியுறுத்தியுள்ளது.

அந்த வாக்குறுதிகளில் பிரதமருக்குள்ள அதிகாரத்தைக் குறைத்தல், அரசாங்கத்தின் முக்கிய அமைப்புகளான மலேசிய ஊழல் தடுப்பு ஆணையத்தை மறுசீரமைத்தல், தலைமைச் சட்ட அதிகாரி அலுவலகத்தை அரசாங்கத் தலையீடு இன்றி தனிமைப்படுத்துதல், தேர்தல் முறையில் சீர்திருத்தம் கொண்டு வருதல் போன்றவை அடங்கும்.

பக்கத்தான் கூட்டணி பதவியேற்று 19 மாதங்கள் முடிவடைந்து விட்டன.

எனினும் தேர்தலின்போது கொடுக்கப்பட்ட வாக்குறுதிகளில் சிறு பகுதியைத்தான் அக்கூட்டணி நிறைவேற்றி உள்ளது.

அத்துடன் அடுத்த பிரதமரிடம் பொறுப்பு ஒப்படைக்கப்படும் தேதி இதுவரையிலும் குறிக்கப்படவில்லை என்று தேர்தல் தொடர்பான நடவடிக்கைகளைக் கண்காணிக்கும் அமைப்பான பெர்சே கூறியுள்ளது.

பக்கத்தான் கூட்டணி பதவியேற்றதும் மக்களுக்கு அளித்த தேர்தல் வாக்குறுதிகளை நிறைவேற்றுவதை மறந்துவிட்டது. மாறாக இங்கு மோசமான அரசியல் நிலவரத்தையே காணமுடிகிறது.

எதிர்க்கட்சிகளுடன் மறைமுக நட்புகொண்டு சதி வேலையில் ஈடுபடுவதன் மூலம் உட்கட்சி பூசலை உருவாக்குவது, இனப்பாகுபாடு, சமய ரீதியாக மக்களிடம் பசப்புரையாற்றுவது போன்றவை நாட்டின் நிலைத்தன்மையைச் சீர்குலைத்துவிடும்.

வாழ்க்கைத்தரத்தில் நல்ல மாற்றம் ஏற்படும் என எதிர்பார்த்து வாக்களித்து இந்த அரசை ஆட்சியமைக்க மக்கள் வழி ஏற்படுத்திக்கொடுத்தனர்.

அவர்களின் நம்பிக்கையை உருக்குலையச் செய்யும் வகையில் 19 தேர்தல் வாக்குறுதிகளில் பெரும்பாலானவை கிடப்பில் போடப்பட்டுள்ளன என்று அந்த அமைப்பு ஓர் அறிக்கையில் சாடியுள்ளது.

அதிகாரப் போட்டி, சதி முயற்சி, வதந்தி மற்றும் பொய்ச்செய்திகளைப் பரப்புதல் ஆகியவற்றால் நாட்டின் நிலைத்தன்மை கேள்விக்குறியாகியுள்ளது.

அரசாங்கத்தின் மீதான மக்களின் நம்பிக்கை படிப்படியாகக் குறையத் தொடங்கியுள்ளது என்று பெர்சே தனது அறிக்கையில் தெரிவித்துள்ளது.

அதேபோல் அரசாங்க ஊழியர்கள், உள்ளூர் மற்றும் வெளிநாட்டு முதலீட்டாளர்கள் ஆகியோர் நாட்டில் அரசு மேற்கொள்ளவிருக்கும் சீர்திருத்தங்களுக்காகக் காத்துக்கொண்டிருக்கின்றனர்.

அரசின் நடவடிக்கைகளைப் பொறுத்தே அவர்களின் ஆதரவையும் ஒத்துழைப்பையும் அரசு பெற முடியும் என்று பெர்சே கூறியுள்ளது.

எனவே இதைக் கவனத்தில் கொண்டு பக்கத்தான் தேர்தல் வாக்குறுதிகளை நிறைவேற்ற வேண்டும் எனக் கேட்டுக் கொண்டுள்ளது.

பிரதமர் பொறுப்பு ஒப்படைக்கும் தேதியைக் குறிக்கவும் இதுவே தக்க தருணம் என்று மேலும் பெர்சே தனது அறிக்கையில் வலியுறுத்தியுள்ளது.


மலேசியா:  474 கள்ளக் குடியேறிகள் சிக்கினர்

பெட்டாலிங் ஜெயா: மலேசியாவில் சட்டவிரோதமாகத் தங்கியிருக்கும் வெளிநாட்டினரைக் கண்டுபிடித்து வெளியேற்றுவதற்காக ‘ஆபரேஷன் பிக் ஸ்வீப்’ என்ற அதிரடி நடவடிக்கை இடம்பெற்று வருகிறது.

அதன் விளைவாக, இதுவரை 474 கள்ளக் குடியேறிகளும் அவர்களுக்குப் புகலிடம் அளித்ததாக முதலாளிகள் நால்வரும் கைது செய்யப்பட்டுள்ளனர் என்று குடிநுழைவுத் துறையின் தலைமை இயக்குநர் கைருல் ஸைமீ தெரிவித்துள்ளார்.

இம்மாதம் ஒன்றாம் தேதியில் இருந்து இதுவரை 124 அமலாக்க நடவடிக்கைகள் மூலம் 1,871 வெளிநாட்டினர் சோதனைக்கு உட்படுத்தப்பட்டதாக அவர் கூறினார்.

“ஆக அதிகமாக இந்தோனீசியர்கள் 220 பேர் பிடிபட்டனர். அடுத்த நிலைகளில் சீனா (89), பங்ளாதேஷ் (78), மியன்மார் (42), பிலிப்பீன்ஸ் (22) உள்ளிட்ட மற்ற நாடுகளைச் சேர்ந்தோரும் கைதாகினர்.

“அவர்களைச் சட்ட விரோதமாக வேலையில் அமர்த்தியிருந்த முதலாளிகள் மீதும் நடவடிக்கை எடுக்கப்படும்,” என்றார் அவர்.

முன்னதாக, கடந்த மாதம் 31ஆம் தேதிக்குள் மலேசியாவில் உள்ள கள்ளக் குடியேறிகள் தங்களது இருப்பைப் பதிவு செய்தால் எந்தத் தண்டனையுமின்றி அவர்களது சொந்த நாட்டிற்குத் திருப்பி அனுப்பப்படுவர் என அறிவிக்கப்பட்டது.

அந்த ‘பேக் ஃபார் குட்’ திட்டத்தின்கீழ், 190,471 கள்ளக் குடியேறிகள் தங்களது பெயர்களைப் பதிவு செய்துள்ளனர் என்றும் வாய்ப்பளிக்கப்பட்டும் அதைச் செய்யத் தவறியோர் மீது கடும் நடவடிக்கை எடுக்கப்படும் என்றும் திரு கைருல் சொன்னார்.

இவ்வாண்டில் மட்டும் குறைந்தது 70,000 கள்ளக் குடியேறிகளைக் கைது செய்ய உள்துறை அமைச்சு இலக்கு நிர்ணயித்துள்ளதாகவும் அவர் குறிப்பிட்டார்.

கள்ளக் குடியேறிகள் பற்றி தெரியவந்தால் உடனடியாக அவர்களைப் பற்றி குடிநுழைவுத் துறைக்குத் தகவல் தெரிவிக்குமாறும் அவர் கேட்டுக்கொண்டார்.


'அமைச்சரவை உத்தரவை  டாக்டர் மஸ்லீ பின்பற்றவில்லை'

கோலாலம்பூர்: பதவியிலிருந்து விலகும்படி கல்வி அமைச்சர் மஸ்லீ மாலிக்கிற்கு மலேசியப் பிரதமர் மகாதீர் முகம்மது கடிதம் எழுதியதால் திரு மஸ்லீ பதவி விலகியதாக மலேசியன் இன்சைட் இணையதளம் தகவல் வெளியிட்டுள்ளது.

 மஸ்லீ, அமைச்சரவை முடிவுக்கேற்ப நடந்துகொள்ளத் தவறியதால் பதவி நீக்கம் செய்யப்பட்டதாக அந்த இணையத்தளம் செய்தி வெளியிட்டுள்ளது.

கடந்த டிசம்பர் 27ஆம் தேதி திரு மஸ்லீக்கு அனுப்பப்பட்ட கடிதத்தில் அவரை பதவி விலகும்படி பிரதமர் கேட்டுக்கொண்டதாகவும் கூறப்பட்டது.

ஜாவி எழுத்து போதனை, பள்ளிகளில் இலவச இணைய சேவை, தொடக்கநிலை பள்ளிகளுக்கான இலவச சிற்றுண்டி திட்டம் போன்ற விவகாரங்களில் அமைச்சரவை உத்தரவுகளை மஸ்லீ பின்பற்றவில்லை என்று அக்கடிதத்தில் பிரதமர் குறிப்பிட்டிருந்ததாகவும் கூறப்படுகிறது.

இருப்பினும் இத்தகவலை உறுதிப்படுத்திக்கொள்ள திரு மஸ்லீயுடன் தொடர்புகொள்ள முயன்றதாகவும் ஆனால் அவரிடமிருந்து எந்த ஒரு பதிலும் கிடைக்கவில்லை என்றும் மலேசிய கினி இணையத்தள பதிவேடு கூறுகிறது.

மஸ்லீ கடந்த ஞாயிற்றுக்கிழமை கல்வி அமைச்சர் பதவியிலிருந்து விலகினார்.


286 கிலோ எடையுள்ள  மலேசியருக்கு உதவிய  15 தீயணைப்பாளர்கள்

கோலாலம்பூர்: சிரம்பானைச் சேர்ந்த 286 கிலோ எடை கொண்ட 38 வயது ஆடவர் ஒருவர் கூடுதல் எடையால் அவதிப்பட்டு வருகிறார். துங்கு ஜஃபார் மருத்துவமனையில் சேர்க்கப்பட்டிருந்த அவரை ஒரு வாரத்திற்குப் பின்னர் அவரது வீட்டுக்கு அனுப்பிவைக்க அந்த மருத்துவமனை தீயணைப்புப் படையின் உதவியை நாடியது. அதனைத் தொடர்ந்து அந்த மருத்துவமனைக்குச் சென்ற தீயணைப்பாளர்கள் அந்த மலேசியரை வெளியில் கொண்டுவர சிரமப்பட்டதாகவும் அதற்கு அவர்களுக்கு வெகு நேரம் பிடித்ததாகவும் அந்த அதிகாரி கூறினார். அந்த மலேசியரை சனிக்கிழமை இரவு மருத்துவமனையிலிருந்து வெளியில் நிறுத்தி வைக்கப்பட்டிருந்த லாரிக்கு கொண்டுவர தீயணைப்புப் படை வீரர்கள் 15 பேர் மிகவும் சிரமப்பட்டதாக மருத்துவமனை உயர் அதிகாரி ஒருவர் கூறினார்.

அந்த மலேசியருக்கு இதற்கு முன்பும் இதுபோன்ற உதவி பல முறை தேவைப்பட்டதாகக் கூறப்பட்டது.


அன்வார் மலேசிய பிரதமராவதற்கு இந்திய, சீன இனத்தவர் ஆதரவு

மலேசியர்கள், குறிப்பாக, பெரும்பான்மை மலாய்-முஸ்லிம் இனத்தவர் டாக்டர் மகாதீர் முகமது நாட்டின் பிரதமராக இருப்பதையே விரும்புகின்றனர் என்று கருத்தாய்வு முடிவு ஒன்று தெரிவிக்கிறது. திரு அன்வார் இப்ராகிம் பிரதமர் பதவி வகிப்பதற்கு அவர்களது பெரும்பான்மை ஆதரவு இல்லை என்பதை அந்த ஆய்வு காட்டுகிறது.

மலேசியாவின் ஆகப்பெரிய கருத்தாய்வு நிறுவனமான ‘மெர்டெக்கா சென்டர்’, மலேசியர்களிடம் நடத்திய ஆய்வில் பங்கேற்றவர்களில் 42 விழுக்காட்டினர் 94 வயதான டாக்டர் மகாதீர் பிரதமர் பதவியில் நீடிக்க வேண்டும் என்பதை ஆதரித்துள்ளனர்.

ஆய்வில் பங்கேற்றவர்களில் மூன்றில் ஒரு பங்குக்கும் குறைவானவர்களே பிகேஆர் கட்சியின் தலைவரான திரு அன்வார் பிரதமராவதை ஆதரித்துள்ளனர்.

மொத்தமிருக்கும் 222 நாடாளுமன்றத் தொகுதிகளில் 122ல் பெரும்பான்மை வகிக்கும் மலாய் இனத்தவரில் 58 விழுக்காட்டினர் டாக்டர் மகாதீர் பிரதமராக நீடிப்பதைத் தேர்ந்தெடுத்தனர். மாறாக, மலாய் இனத்தவரில்13 விழுக்காட்டினர் மட்டுமே திரு அன்வாரைத் தேர்ந்தெடுத்தனர்.

கடந்த 2018ஆம் ஆண்டில் நடைபெற்ற பொதுத் தேர்தலில் பக்கத்தான் ஹரப்பான் கூட்டணி வெற்றி பெற்று டாக்டர் மகாதீர் பிரதமரான பிறகு மலாய் மக்களுக்கு ஆதரவான கொள்கைகள் அதிகரித்து வருவதால் அதிருப்தி அடைந்துள்ளனர் இந்திய, சீன இனத்தவர்கள். ஆய்வில் பங்கேற்ற இந்திய, சீன இனத்தவர்களில் முறையே 62, 58 விழுக்காட்டினர் திரு அன்வார் பிரதமராவதற்கு ஆதரவு தெரிவித்துள்ளனர். அவர்களில் முறையே 14, 20 விழுக்காட்டினர் மட்டுமே டாக்டர் மகாதீருக்கு ஆதரவு அளித்துள்ளனர்.

“தலைமைத்துவ மாற்றத்தின் விளைவு, தன்மை, காலகட்டம் ஆகியவற்றில் நிச்சயமற்ற தன்மை அதிகரித்திருப்பதாக,” ஆய்வில் குறிப்பிட்டிருப்பதை தி ஸ்ட்ரெய்ட்ஸ் டைம்ஸ் தெரிவித்தது. இரு தலைவர்களுக்கும் இடையிலான சச்சரவு அதிகப்படியிஆன வதந்திகள், சந்தேகங்களுக்கு இடமளிப்பதாகவும் அறிக்கையில் தெரியவந்துள்ளாது.

திரு அன்வாரைவிட டாக்டர் மகாதீருக்கு ஆதரவு அதிகமாக உள்ளபோதும் பக்கத்தான் ஹரப்பான் கூட்டணி பதவி மாற்றத்தை மேற்கொள்ள வேண்டும் என்பதை மலேசியர்கள் விரும்புவதும் தெரியவந்துள்ளாது.

50 % மலேசியர்கள் இந்த மாற்றம் நிகழ்வதற்கு ஆதரவு தெரிவித்துள்ள நிலையில், 41 விழுக்காட்டினர் மட்டுமே, அடுத்த பொதுத் தேர்தல் வரை மாற்றம் செய்யக்கூடாது என்று குறிப்பிட்டுள்ளனர்.

டாக்டர் மகாதீர் பிரதமர் பதவியை திரு அன்வாருக்கு வழங்க ஆதரவு தெரிவித்தவர்களில் கால்வாசிப் பேர், அந்த மாற்றம் இவ்வாண்டு மே மாதத்துக்குள்ளாக செய்யபப்ட வேண்டும் என்று விரும்புகின்றனர். ஆயினும், மலேசியாவில் ஏபெக் உச்சநிலை மாநாடு எதிர்வரும் நவம்பரில் முடியும்வரை தாம் பிரதமராக பதவி வகிக்க விரும்புவதாக திரு மகாதீர் திட்டவட்டமாகத் தெரிவித்துள்ளார்.

#தமிழ்முரசு #சமூகத்தின்குரல் #tamilmurasu #voiceofthecommunity


‘நான் ஓர் இடைத்தரகர் மட்டுமே’

கோலாலம்பூர்: மலேசியாவில் சட்டத்தின் பிடியிலிருந்து தப்பியோடிய ஜோ லோ என்ற வர்த்தகர் தான் ஒரு இடைத்தரகர் மட்டுமே என்றும் 1எம்டிபி மோசடி விவகாரத்தில் தம்மைவிட மிகப் பெரிய பங்கு வகித்தவர்கள் தம் மீது பழி சுமத்துகின்றனர் என்றும் கூறியுள்ளார்.

உலகளாவிய 1எம்டிபி நிதி மோசடியில் தமது பங்கு பற்றி நீண்டகாலமாக மௌனமாக இருந்து வந்த ஜோ லோ, "உலக நிதி அமைப்புகள், அதன் ஆலோசகர்கள் ஆகியோர் மீது செலுத்தப்படும் கவனத்தைவிட என்மீது செலுத்தப்படும் மிக அதிகப்படியான கவனம் உண்மையிலேயே என்னை வியக்க வைத்துள்ளது," என்று கூறியுள்ளளார்.

ஸ்ட்ரெய்ட்ஸ் டைம்ஸ் செய்தித்தாளுக்கு வழங்கிய பிரத்தியேக பேட்டியில் அவர் மேற்கண்டவாறு கூறியுள்ளார்.

ஒரு வர்த்தக விவகாரம் தொடர்பில் நடவடிக்கை எதுவும் மேற்கொள்வது என்பது, அந்த நிறுவன பங்குதாரர்கள், அந்த நிறுவனத்தின் நிர்வாக சபை, அனைத்துலக வங்கி அதிகாரிகள், வழக்கறிஞர்கள் இவர்களுடன் சுயேச்சை நிபுணர்களும் உலக நிதி ஆலோசகர்களும் கூடி ஆலோசித்து முடிவெடுக்கும் விவகாரம் என்று திரு ஜோ லோ, 38, விளக்கினார்.

"இதில் உண்மை என்னவென்றால், நான் ஒரு அரசியல்வாதி இல்லை என்பதால் என்மீது பழிபோடுவது மிகவும் எளிதான ஒன்று," என்று அவர் மின்னஞ்சல் வழியாக வழங்கிய தமது பேட்டியில் தெரிவித்தார்.

உலகின் செல்வாக்குள்ள தொழிலதிபர்களுடன் நிதி விவகாரங்களில் முக்கியமான முடிவெடுப்பவர்களுடனும் தமக்கு நல்ல உறவுகள் இருப்பதை வைத்துக்கொண்டு பலர் தம்மை நாடி வருவதாக தெரிவித்தார் திரு ஜோ லோ.

இதில் தம்மை நாடி வருபவர்களை இவர்களுக்கு அறிமுகம் செய்து வைக்கும் இடைத்தரகராக மட்டுமே தாம் செயல்படுவதாக கூறியுள்ளார்.

அவருடைய இந்தக் கருத்து மலேசியாவில் பெரும் சர்ச்சையைக் கிளப்பிவிடும் என்று அரசியல் விமர்சகர்கள் கருத்துரைக்கின்றனர்.

மலேசியாவில் நடைபெற்றுவரும் 1எம்டிபி வழக்கு விசாரணையில் முன்னாள் மலேசிய பிரதமர் நஜிப் ரசாக்குடன் ஜோ லோ சதியில் ஈடுபட்டு அரசு நிதி நிறுவனமான 1எம்டிபியிலிருந்து பணத்தைக் கையாடியதாக இவர் மீது குற்றம் சாட்டப்பட்டுள்ளது.

இதில் நஜிப் ரசாக், ஜோ லோ உட்பட பலரால் தாம் ஏமாற்றப்பட்டதாக தமது தற்காப்பு வாதத்தில் கூறிவருகிறார்.

ஐரோப்பா கண்டத்தில் உள்ள ஒரு நாட்டில் அரசியல் அடைக்கலம் பெற்றுள்ளதாக நம்பப்படும் ஜோ லோ, தம்மீதான அரசியல் பழிவாங்கும் நடவடிக்கை, தொடர் மனித உரிமை மீறல்கள் காரணமாக தமக்கு அரசியல் அடைக்கலம் அளிக்கப்பட்டுள்ளதாகத் தெரிவித்துள்ளார்.

மலேசியாவில் இவரை நீதிமன்ற விசாரணைக்கு உட்படுத்தும் முயற்சி தொடர்கதையாகி நீண்டுவரும் நிலையில், ஜோ லோ தற்பொழுது இருப்பதாக நம்பப்படும் நாட்டிடமிருந்து மலேசியாவிற்கு எவ்வித ஒத்துழைப்பும் கிடைக்கவில்லை என்று மலேசிய தலைமை போலிஸ் தளபதி இன்ஸ்பெக்டர் ெஜனரல் ஹமிது பாடோ கூறியது இங்கு நினைவுகூரத்தக்கது.


பிரதமர் மகாதீர் தற்காலிக கல்வி அமைச்சராகக்கூடும்

புத்ரா ஜெயா: மஸ்லீ மாலிக் பதவி நீக்கப்பட்டதைத் தொடர்ந்து, கடந்த வெள்ளிக்கிழமை கல்வி அமைச்சின் உயர் அதிகாரிகளுடன் சிறப்பு சந்திப்பு ஒன்றை மகாதீர் நடத்தியதாகவும் இடைக்காலக் கல்வி அமைச்சராக அவர் பதவி வகிப்பார் என்றும் பெர்சாத்து கட்சி வட்டாரங்கள் தெரிவித்தன.

2018இல் நம்பிக்கை கூட்டணி வெற்றி பெற்றவுடன் பிரதமராக பதவி வகித்தாலும் கல்வி அமைச்சராகவும் பணிபுரிந்து சில திட்டங்களைக் கொண்டுவர விரும்புவதாகவும் மகாதீர் அப்போதே கூறியிருந்தார்.

கல்வி அமைச்சரை மட்டும் தற்போதைக்கு நியமிக்காமல் முழுமையான அமைச்சரவை மாற்றத்திற்கு மகாதீர் திட்டமிட்டுள்ளதாகவும் கூறப்படுகிறது.


ஸாகிர் நாயக் விவகாரம்: சிரம்பான் நகர மன்ற உறுப்பினர் வீட்டின் மீது சிவப்புச் சாயம் வீச்சு

இந்தியாவால் தேடப்பட்டு வரும் சமய போதகர் ஸாகிர் நாயக்கை அவமதிக்கும் வகையில் அவரது புகைப்படத்தை ஃபேஸ்புக்கில் பதிவேற்றியதாக மலேசியாவின் சிரம்பான் நகர மன்ற உறுப்பினர் கே.செந்திவேலு மீது போலிசில் ஐந்து புகார்கள் அளிக்கப்பட்டுள்ளன.

கள்ளப் பணத்தை நல்ல பணமாக மாற்றுதல் உள்ளிட்ட பல குற்றச்சாட்டுகளுக்காக இந்தியாவால் தேடப்பட்டு வரும் டாக்டர் ஸாகிர் நாயக் மலேசியாவில் தஞ்சமடைந்துள்ளார். அவரை நாடு கடத்தவேண்டும் என்ற இந்தியாவின் கோரிக்கையை மலேசியா ஏற்கவில்லை.

இந்நிலையில், அவர் குறித்து இழிவானதொரு படத்தை திரு செந்திவேலு பதிவேற்றியதாகக் கூறப்படுகிறது. ஆனாலும், சரியாகப் பார்க்காமல் அந்தப் படத்தைப் பகிர்ந்துவிட்டதாகவும் அதற்காக மன்னிப்புக் கேட்டுக்கொள்வதாகவும் திரு செந்திவேலு தெரிவித்துள்ளார்.

“அந்தப் பதிவு குறித்த கருத்துகளை வாசித்த பிறகே எனது தவற்றை உணர்ந்தேன்,” என்றார் அவர்.

இந்நிலையில், நேற்று (ஜனவரி 6) நள்ளிரவு நேரத்தில் அவரது வீட்டின்மீது சிவப்புச் சாயம் வீசப்பட்ட சம்பவம் நிகழ்ந்துள்ளது. மேலும், இறந்த கோழியையும் அவரது வீட்டு வளாகத்தினுள் வீசிவிட்டுச் சென்றுள்ளனர்.

நீலாய் பகுதியில் உள்ள அவரது வீட்டிற்குள் நள்ளிரவு 12.20 மணிவாக்கில் சிவப்புச் சாயம் நிரப்பப்பட்ட மூன்று பொட்டலங்கள் வீசப்பட்டதாக சீன நாளிதழான ‘ஓரியன்டல் டெய்லி’ செய்தி வெளியிட்டுள்ளது.

வீட்டின் முகப்பில் நிறுத்தப்பட்டிருந்த திரு செந்திவேலுவின் கார் மீதும் தரையிலும் சிவப்புச் சாயம் கொட்டப்பட்டிருந்ததைப் படங்கள் காட்டின.

முதல்நாள் இரவு 11 மணியளவில் தாம் வீட்டிற்குத் திரும்பியதாகவும் உடனே உறங்கச் சென்றுவிட்டதாகவும் திரு செந்திவேலு கூறினார்.

தமது வீட்டில் இருந்து பெட்ரோல் போன்ற வாசம் வருவதாக அண்டைவீட்டுக்காரர் ஒருவர் கூறிய பின்னரே சிவப்புச் சாயம் வீசப்பட்டிருந்ததைக் கண்டதாகவும் அவர் குறிப்பிட்டார்.

இது குறித்து அவர் போலிசில் புகார் அளித்துள்ளார்.

ஸாகிர் நாயக் மீதான தமது ஃபேஸ்புக் பதிவுக்கு அடுத்த நாள் சாயம் தெளிக்கப்பட்ட சம்பவம் நிகழ்ந்தாலும் இவ்விரண்டுக்கும் தொடர்பிருக்கிறதா என்பதை அனுமானிக்கத் தாம் விரும்பவில்லை என்றும் அதை போலிசிடம் விட்டுவிடுவதாகவும் அவர் சொன்னார்.

#தமிழ்முரசு #சமூகத்தின்குரல் #tamilmurasu #voiceofthecommunity


தவறவிட்ட ஏடிஎம் அட்டை; பறிபோன 20,000 மலேசிய ரிங்கிட்

தோள்பை தொலைந்த 15 நிமிடங்களில் ஆடவர் ஒருவரின் வங்கிஅட்டை மூலம் 20,000 மலேசிய ரிங்கிட் தொகை திருடப்பட்டுள்ளது.

தொழிலதிபரான லாம் கோக் குவென் உணவகம் ஒன்றில் இருந்து வெளியேறும்போது தன் நான்கு ஏடிஎம் அட்டைகள் உள்ளிட்டவை அடங்கிய தனது தோள்பையை தவறவிட்டுவிட்டார்.

அதன் பிறகு 15 நிமிடங்கள் கழித்து மீண்டும் அந்த உணவகத்திற்கு வந்த அவர் தனது பை இல்லாததைக் கண்டு அதிர்ந்தார்.

என்றாலும், முதல் நடவடிக்கையாக வங்கிகளில் தெரிவித்து தனது வங்கி அட்டையை ரத்து செய்தார். ஆனால் அதற்குள் அவரது வங்கிக் கணக்கில் இருந்து 20,000 ரிங்கட் களவாடப்பட்டுவிட்டது.

ஈப்போவில் உணவகம் ஒன்றை நடத்தி வரும் லாம், தனது ஊழியர்களுக்கு ஊதியம் கொடுக்கவும் உணவகத்தின் மாத செலவுக்காகவும் தான் அந்த பணத்தை வைத்திருந்ததாகச் சொன்னார்.

இ-வாலட் மூலம் நான்கு பரிவர்த்தனைகளாக பணம் களவாடப்பட்டிருப்பதாக வங்கித் தகவல்கள் தெரிவிக்கின்றன.

“வங்கிக்குச் சென்று நேரடியாக பணம் எடுத்தபோது, என் கணக்கில் பணம் குறைந்திருப்பது கண்டு அதிர்ந்தேன்.

“இணைய வழி பரிமாற்றம் நம் வாழ்க்கையை எளிதாக்கியுள்ளது என்றாலும் அதில் பல ஆபத்துகள் உள்ளன.

“எனவே, பணம் எடுக்கும், மாற்றுவதற்கான வரம்புகளை நாம் குறைவாக வைப்பது போன்ற முன்னெச்சரிக்கை நடவடிக்கைகளை கையாள வேண்டும்,” என்று போலிசார் ஏற்பாடு செய்திருந்த செய்தியாளர் சந்திப்பு ஒன்றில் பேசிய லாம் சொன்னார்.

#தமிழ்முரசு #சமூகத்தின்குரல் #tamilmurasu #voiceofthecommunity


1எம்டிபி: நஜிப்பின் உரையாடல் பதிவை வெளியிட்டது எம்ஏசிசி

முன்னாள் பிரதமர் நஜிப் ரசாக் மலேசியா, ஐக்கிய அரபு நாடுகள் ஆகியவற்றின் மூத்த அதிகாரிகளுடன் 1எம்டிபி ஊழலை மறைக்க சதி செய்ததாகக் கூறப்படும் குரல் பதிவுகளை மலேசிய ஊழல் தடுப்பு ஆணையம் எனப்படும் எம்ஏசிசி வெளியிட்டது.

2016ஆம் ஆண்டின் பல உரையாடல்களை ஆணையம் வெளியிட்டது. அவை அன்றைய பிரதமரான நஜிப்பின் கட்டுப்பாட்டின் கீழ் இருந்த மாநில முதலீட்டு நிறுவனமான 1எம்டிபிலிலிருந்து காணாமல் போன நிதியை மறைக்கும் நோக்கில் விசாரணைகள், பிற மோசடி செயல்களைக் கையாளும் முயற்சியைக் காட்டியது.

கடந்த 2018ஆம் ஆண்டு தேர்தலில் பிஎன் கூட்டணி அரசாங்கம் தோற்றதால் பதவியை இழந்த நஜிப், 1எம்.டி.பி தொடர்பான 42 குற்றச்சாட்டுகளை எதிர்கொள்கிறார்.

ஆனால் அவரது சட்டக் குழு இக்குற்றச்சாட்டுகளை நிராகரித்துள்ளது. நஜிப், தப்பியோடிய நிதியாளர் லோ டெக் ஜோவால் பாதிக்கப்பட்டவர் என்று கூறியது.

அனைத்து உரையாடல்களும் 2016ஆம் ஆண்டு ஜனவரி மற்றும் ஜூலை மாதத்திற்கு இடையில் நடைபெற்றுள்ளன.

தடயவியல் விசாரணைக்குப் பின்னர், இப்பதிவுகள் உண்மையானது, திருத்தப்படாதது என்று கண்டறியப்பட்டதாகவும் புத்ராஜெயாவில் நடைபெற்ற ஊடக மாநாட்டில் எம்ஏசிசி தலைவர் லத்தீபா கோயா தெரிவித்தார்.

அதிகார துஷ்பிரயோகம், சதித்திட்டம், தவறான ஆதாரங்களை இட்டுக்கட்டுதல், அரச ரகசியங்களைக் கசியவிடுவது போன்ற குற்றங்களை இந்த பதிவுகள் தெளிவாகக் காட்டுகின்றன என்றார்.

ஆனால் இந்த ரகசிய உரையாடல் பதிவுகள் தனக்கு எப்படி கிடைத்தது என்று அவர் கூறவில்லை.

இந்த பதிவு பொதுமக்களுக்கு பகிரங்கப்படுத்தப்படுவதாகவும், மேலும் இது குறித்து மேலதிக நடவடிக்கைகளுக்காக காவல் துறைக்கு அனுப்பப்படும் என்றும் அவர் கூறினார்.

#தமிழ்முரசு #சமூகத்தின்குரல் #tamilmurasu #voiceofthecommunity


கடன் விண்ணப்பத்துடன் நிர்வாண புகைப்படம் அனுப்பிவைத்த மாது

மலேசியாவின் குவாந்தானைச் சேர்ந்த பெண் பொறியாளர் ஒருவர் தனது ஃபேஸ்புக்கில் வந்த ஒரு கவர்ச்சியான “கடன் வேண்டுமா” என்னும் விளம்பரத்தைப் பார்த்துவிட்டு அதில் இருந்த தொலைபேசி எண்ணில் தொடர்பு கொண்டுள்ளார்.

கடன் பெறுவதற்கு அடையாள அட்டை, சம்பள விவரப்பட்டியல், வங்கிக் கணக்குப் பட்டியல், மின்சாரக் கட்டணக் கடிதம் ஆகியவற்றுடன் விண்ணப்பதாரரின் நிர்வாணப் படமும் அனுப்பி வைக்கவேண்டும் என்று கேட்டுக்கொள்ளப்பட்டார் அந்தப் பெண்.

அவர்கள் கேட்ட அனைத்தையும் அந்த மாது அனுப்பி வைத்தார்.

பின்னர் கிறிஸ்துமஸ் நாளன்று அவருக்கு ஒரு குறுந்தகவல் வந்தது. அதில், 5,000 ரிங்கிட் கடன் தருவதற்கு ஒப்புக்கொண்டதாகக் கூறப்பட்டிருந்தது.

சில நிமிடங்களில் ஒரு தொலைபேசி அழைப்பு வந்தது. மிரட்டும் தொனியில் பேசிய ஓர் ஆடவர், உன்னுடன் தொடர்பில் இருக்கும் எங்கள் ஆளுக்கு உடனே பணத்தை மாற்றி விடு. இல்லையெனில் உனது நிர்வாணப்படத்தை இணையத்தில் பதிவேற்றுவோம் என்று மிரட்டினார்.

வேறு வழி தெரியாமல் அவர்களுக்கு அந்தப் பெண், 13 தடவை வெவ்வேறு வங்கிக் கணக்குகளுக்குப் 17,985 ரிங்கிட் அனுப்பி வைத்தார்.

மேலும் 15,000 ரிங்கிட் கேட்டு அந்த மோசடிக் கும்பல் மிரட்டினர். பின்னர் சுதாரித்துக்கொண்ட அந்தப் பெண் கடந்த திங்கட்கிழமை போலிசில் புகார் அளித்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசியாவில் சளிக்காய்ச்சல்; பள்ளிகள் அடைப்பு, மருத்துவமனைகளில் அனுமதி மறுப்பு

சளிக்காய்ச்சல் சம்பவங்களின் எண்ணிக்கை பினாங்கிலும் கிள்ளான் பள்ளத்தாக்கிலும் அதிகரித்துள்ளதையடுத்து, அங்குள்ள பல பள்ளிகள் மூடப்பட்டுள்ளன. அத்துடன் சிகிச்சை நாடி வந்த நோயாளிகளையும் நிராகரிக்க வேண்டிய நிலைமை அங்குள்ள மருத்துவமனைகளுக்கு ஏற்பட்டுள்ளது.

நாட்டில் சளிக்காய்ச்சலுக்கான தடுப்பூசி இருப்பும் குறைந்துகொண்டே வருவதாக கூறப்படுகிறது. பினாங்கில் குறைந்தது 53 பேர் சளிக்காய்ச்சலால் பாதிக்கப்பட்டுள்ளதாகவும் சிலாங்கூரில் 23 பேர் பாதிக்கப்பட்டுள்ளதாகவும் அதிகாரிகள் தெரிவித்தனர்.

மருத்துவமனைக்கு வந்த நோயாளிகளை அனுமதிக்க முடியாத நிலையில், அவர்கள் வீட்டிலேயே இருந்தபடி ஓய்வெடுக்குமாறு அறிவுறுத்தப்படுகிறது.

சிலாங்கூரின் சைபர்ஜெயா மற்றும் கிள்ளான் பகுதிகளில் பதிவான சளிக்காய்ச்சல் சம்பவங்களில், இருவர் மட்டுமே மருத்துவமனையில் சிகிச்சை பெறும் நிலை ஏற்பட்டிருந்தது.

“அவர்கள் நன்றாக ஓய்வெடுக்க வேண்டும். குணமடைந்துவிடுவார்கள். வரும் அனைவரையும் எங்களின் பொது மருத்துவமனைகளில் அனுமதித்தால் மற்றவர்களுக்கும் தொற்றிவிடும்,” என்று துணை சுகாதார அமைச்சர் லீ பூன் சாய் கூறியதாக மலேசிய ஊடகங்கள் கூறின.

இருப்பினும், பொது சுகாதாரப் பராமரிப்பு நிலையங்களில் போதுமான சளிக்காய்ச்சல் மருந்து உள்ளதாக அவர் கூறினார்.

சென்ற மாதத்தின் வூஹான் நிமோனியா சம்பவங்களை அடுத்து சில தனியார் மருத்துவமனைகள் தங்களின் இருப்புகளை அதிகரித்துக்கொள்ளும் தேவை எழுந்துள்ளதாகவும் அவர் சுட்டிக்காட்டினார். இதற்கிடையே பிள்ளைகள் சளிக்காய்ச்சலால் பாதிக்கப்பட்டால் அவர்களைப் பள்ளிக்கு அனுப்ப வேண்டாம் என்று கல்வி அமைச்சு பெற்றோர்களிடம் கேட்டுக்கொண்டுள்ளது.

அதற்குப் பதிலாக மருத்துவ உதவி நாடுமாறு கூறியுள்ளது.

சளிக்காய்ச்சல் சம்பவங்கள் திடீரென்று அதிகரித்ததை அடுத்து கிள்ளான் பள்ளத்தாக்கில் உள்ள பல தனியார் மருத்துவமனைகளில் போதுமான கட்டில்கள் இல்லை என்று மலேசிய ஊடகமான ‘எஃப்எம்டி’ கூறியிருந்தது.

முடிந்தவரை வெளிநோயாளி சிகிச்சை அளிப்பதில் கவனம் செலுத்தும் மருத்துவமனைகள், சளிக்காய்ச்சல் பாதிப்பு மிக கடுமையாக இருந்தால் மட்டுமே அவர்களை அனுமதிக்கும் நிலைமை ஏற்பட்டுள்ளதாக ஊடகம் தெரிவித்தது.

இந்நிலையில் சளிக்காய்ச்சல் தொற்று பரவாமல் கட்டுப்படுத்த பினாங்கின் கல்விப் பிரிவு முன்னெச்சரிக்கையாக சில நடவடிக்கைகளை மேற்கொள்ளும் என்று கூறியுள்ளது.

பள்ளி மாணவர்களுக்கு முகக் கவசங்கள் தருவது அவற்றில் ஒன்று.

சோதனைகள் மேற்கொள்ளப்பட்டதில் தற்போது நாட்டில் ஏற்பட்டுள்ள சளிக்காய்ச்சல் சம்பவங்களுக்கான கிருமி புதுவகையானது அல்ல என்று சுகாதாரத் துறை தலைமை இயக்குநர் நூர் ஹிஷாம் அப்துல்லா சென்ற வாரம் கூறினார்.

அத்துடன் ஏற்றுக்கொள்ளக்கூடிய எண்ணிக்கையில் தற்போதுள்ள சம்பவங்கள் உள்ளதாகவும் திரு ஹிஷாம் தெரிவித்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


விரைவுச்சாலை விபத்தில் பாட்டி, அம்மா, மனைவியுடன் 9 மாதக் குழந்தையையும் பறிகொடுத்த ஆடவர்

மலேசியாவின் சுங்கை பூலோவிற்கு அருகே வடக்கு-தெற்கு விரைவுச்சாலையில் நேற்று இரவு இரு கார்கள் நேருக்கு நேர் மோதி விபத்துக்குள்ளாகின.

31 வயது ஆடவர் ஓட்டிச் சென்ற புரோட்டான் சாட்ரியா கார் கோளாறு காரணமாக சாலையில் திடீரென நின்றது.

அதன் பின்னால் வந்த மிட்சுபிஷி ஏஎஸ்எக்ஸ் காரின் ஓட்டுநர் சரியான நேரத்தில் தனது காரை நிறுத்த முடியாததால் முன்னால் நின்றுகொண்டிருந்த காரின் மீது மோதியது.

அந்த மோதலின் தாக்கத்தால், நிறுத்தப்பட்ட காரிலிருந்து ஒன்பது மாதக் குழந்தையும் அவரது 25 வயது தாயாரும் வெளியில் தூக்க வீசப்பட்டனர்.

அதே காரில் பயணம் செய்த வேறு இரண்டு பெண்களும் காயமடைந்தனர். சம்பவ இடத்தில் இரு பெண்கள் உயிரிழந்தனர். குழந்தை உட்பட இருவர் மருத்துவமனையில் சிகிச்சை பலனின்றி இறந்தனர்.

இந்த மோசமான விபத்தில் தன்னுடைய பாட்டி, தாயார், மனைவி, மகள் என நான்கு உறவுகளை 31 வயது ஓட்டுநர் பறிகொடுத்ததாக தி ஸ்டார் குறிப்பிட்டது. அவரும் காயங்களுக்காக சிகிச்சை பெற்று வருகிறார்.

அவரது காரின் மீது மோதிய எஸ்யுவி காரின் ஓட்டுநரும் மருத்துவமனையில் சிகிச்சை பெற்று வருவதாகக் கூறப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசியாவில் சளிக்காய்ச்சல்: பள்ளிகள் மூடல்

சளிக்காய்ச்சல் சம்பவங்களின் எண்ணிக்கை பினாங்கிலும் கிள்ளான் பள்ளத்தாக்கிலும் அதிகரித்து வர, அங்குள்ள பல பள்ளிகள் மூடப்பட்டுள்ளன. அத்துடன் சிகிச்சை நாடி வந்த நோயாளிகளையும் நிராகரிக்க வேண்டிய நிலைமை அங்குள்ள மருத்துவ மனைகளுக்கு ஏற்பட்டுள்ளது.

நாட்டில் சளிக்காய்ச்சலுக்கான தடுப்பூசி இருப்பும் குறைந்துகொண்டே வருவதாக கூறப்படுகிறது. நேற்றைய நிலவரப்படி பினாங்கில் குறைந்தது 53 பேர் சளிக்காய்ச்சலால் பாதிக்கப்பட்டுள்ளதாகவும் சிலாங்கூரில் 23 பேர் பாதிக்கப்பட்டுள்ளதாகவும் அதிகாரிகள் தெரிவித்தனர்.

மருத்துவமனைக்கு வந்த நோயாளிகளை அனுமதிக்க முடியாத நிலையில், அவர்கள் வீட்டிலேயே இருந்தபடி ஓய்வெடுக்குமாறு அறிவுறுத்தப்படுகிறது.

சிலாங்கூரின் சைபர்ஜெயா மற்றும் கிள்ளான் பகுதிகளில் பதிவான சளிக்காய்ச்சல் சம்பவங்களில், இருவர் மட்டுமே மருத்துவமனையில் சிகிச்சை பெறும் நிலை ஏற்பட்டிருந்தது.

“அவர்கள் நன்றாக ஓய்வெடுக்க வேண்டும். குணமடைந்துவிடுவார்கள். வரும் அனைவரையும் எங்களின் பொது மருத்துவ மனைகளில் அனுமதித்தால் மற்றவர்களுக்கும் தொற்றிவிடும்,” என்று துணை சுகாதார அமைச்சர் லீ பூன் சாய் கூறியதாக மலேசிய ஊடகங்கள் கூறின.

இருப்பினும் பொது சுகாதாரப் பராமரிப்பு நிலையங்களில் போதுமான சளிக்காய்ச்சல் மருந்து உள்ளதாக அவர் கூறினார்.

சென்ற மாதத்தின் வூஹான் நிமோனியா சம்பவங்களை அடுத்து சில தனியார் மருத்துவ மனைகள் தங்களின் இருப்புகளை அதிகரித்துக்கொள்ளும் தேவை எழுந்துள்ளதாகவும் அவர் சுட்டினார். இதற்கிடையே பிள்ளைகள் சளிக்காய்ச்சலால் பாதிக்கப்பட்டால் அவர்களைப் பள்ளிக்கு அனுப்ப வேண்டாம் என்று கல்வி அமைச்சு பெற்றோர்களிடம் கேட்டுக்கொண்டுள்ளது.

அதற்குப் பதிலாக மருத்துவ உதவி நாடுமாறு கூறியுள்ளது.

சளிக்காய்ச்சல் சம்பவங்கள் திடீரென்று அதிகரித்ததை அடுத்து கிள்ளான் பள்ளத்தாக்கில் உள்ள பல தனியார் மருத்துவமனைகளில் போதுமான நோயாளிப் படுக்கைகள் இல்லை என்று மலேசிய ஊடகமான ‘எஃப்எம்டி’ கூறியிருந்தது.

முடிந்தவரை வெளிநோயாளி சிகிச்சை அளிப்பதில் கவனம் செலுத்தும் மருத்துவமனைகள், சளிக்காய்ச்சல் பாதிப்பு மிக கடுமையாக இருந்தால் மட்டுமே அவர்களை அனுமதிக்கும் நிலைமை ஏற்பட்டுள்ளதாக ஊடகம் தெரிவித்தது.

இந்நிலையில் சளிக்காய்ச்சல் தொற்று பரவாமல் கட்டுப்படுத்த பினாங்கின் கல்விப் பிரிவு முன்னெச்சரிக்கையாக சில நடவடிக்கைகளை மேற்கொள்ளும் என்று கூறியுள்ளது.

பள்ளி மாணவர்களுக்கு முகக் கவசங்கள் தருவது அவற்றில் ஒன்று.

சோதனைகள் மேற்கொள்ளப்பட்டதில் தற்போது நாட்டில் ஏற்பட்டுள்ள சளிக்காய்ச்சல் சம்பவங்களுக்கான கிருமி புதுவகையானது அல்ல என்று சுகாதாரத் துறை தலைமை இயக்குநர் நூர் ஹிஷாம் அப்துல்லா சென்ற வாரம் கூறினார்.

அத்துடன் ஏற்றுக்கொள்ளக்கூடிய எண்ணிக்கையில் தற்போதுள்ள சம்பவங்கள் உள்ளதாகவும் திரு ஹிஷாம் தெரிவித்தார்.


மகாதீர்: சரியான திசையில் செல்லும் மலேசியா

கோலாலம்பூர்: தமது தலைமையிலான மலேசிய அரசாங்கம் சரியான திசையை நோக்கிச் சென்றுகொண்டிருப்பதாக அந்நாட்டின் பிரதமர் மகாதீர் முகம்மது தெரிவித்துள்ளார்.

பக்கத்தான் ஹரப்பான் கூட்டணி அரசாங்கம் திக்குத் தெரியாமல் தவித்து வருவதாக எழுந்துள்ள விமர்சனங்களை டாக்டர் மகாதீர் மறுத்துள்ளார்.

அரசாங்கத்தின் கொள்கைகள் பலனளிக்க இன்னும் ஈராண்டு காலம் ஆகலாம் என்று அவர் குறிப்பிட்டுள்ளார்.

அரசாங்கத்தின் மீதான விமர்சனங்களுக்கு வலைப்பதிவு மூலம் நீண்ட விளக்கமளித்துள்ள டாக்டர் மகாதீர், “என்ன செய்ய வேண்டும், அதை எப்படிச் செய்ய வேண்டும் என்பதில் நாங்கள் தெளிவாக இருக்கிறோம். ஒரு சில வாரங்களில் திட்டங்களை உருவாக்கி விடலாம். ஆனால் அவற்றை நடைமுறைப்படுத்த நீண்டகாலம் தேவை. குறைந்தது ஈராண்டுகள் அல்லது அதற்கு மேலும் ஆகலாம். ஆனால், அதற்கான வேலைகள் ஏற்கெனவே தொடங்கிவிட்டன,” என்று அவர் கூறியுள்ளார்.

அரசாங்கம் திக்குத் தெரியாமல் அல்லாடி வருவதாகக் குறைகூறுபவர்கள், நடைமுறை எதார்த்தத்தை ஏற்றுக்கொள்ள மறுக்கின்றனர் என்றார் 94 வயதான திரு மகாதீர்.

டிரில்லியன் ரிங்கிட்டுக்கும் அதிகமான கடன் சுமையைக் கொண்டுள்ளபோதும் நாட்டை நொடித்துப்போகாமல் தாங்கள் காப்பாற்றி வருவதை விமர்சகர்கள் கவனிக்க வேண்டும் என்றார் அவர்.

அத்துடன், அரசியல்ரீதியாகவும் நாடு நிலைத்தன்மை கொண்டதாக உள்ளது என்ற அவர், கூட்டணிக் கட்சிகளில் ஏதேனும் ஒன்றால் சில இடையூறுகள் ஏற்படுவது வழக்கமானதுதான் என்றும் குறிப்பிட்டார்.

நம்பிக்கையில்லாத் தீர்மானம் மூலம் அரசாங்கத்தை அகற்ற எவரும் முயலவில்லை என்றும் அந்த முயற்சி கைகூடாது என்பதை அவர்களும் அறிவர் என்றும் அவர் சொன்னார்.

இடைக்கால கல்வி அமைச்சர்

இதனிடையே, மலேசியாவின் இடைக்கால கல்வி அமைச்சராக பிரதமர் மகாதீரே செயல்படுவார் என அறிவிக்கப்பட்டுள்ளது. இம்மாதம் 2ஆம் தேதி கல்வி அமைச்சர் பதவியிலிருந்து டாக்டர் மஸ்லி மாலிக் விலகினார். இதை அடுத்து, அந்தப் பொறுப்பில் இன்னொருவர் நியமிக்கப்படும் வரை அதை பிரதமரே கவனித்துக்கொள்வார் என அமைச்சரவைக் கூட்டத்தில் முடிவெடுக்கப்பட்டது.


‘150,000 இந்தியர்கள் மலேசியாவிலிருந்து வெளியேற்றப்படும் சாத்தியம் குறித்து ஆராயலாம்’

மலேசியாவின் செம்பனை எண்ணெய்யை இறக்குமதி செய்வதற்கு இந்திய நிறுவனங்கள் நிறுத்தியிருப்பதையடுத்து, மலேசியாவில் வாழும் சுமார் 150,000 இந்தியர்களை அவர்களது சொந்த நாட்டுக்கே அனுப்பும் சாத்தியம் குறித்து ஆராயலாம் என மலேசிய பிரதமர் டாக்டர் மகாதீர் முகமதுவின் தொடர்புகள் மற்றும் ஊடக ஆலோசகர் காதிர் ஜாசின் நேற்று முன்தினம் (ஜனவரி 13) தனது ஃபேஸ்புக் பதிவில் குறிப்பிட்டார்.

“பல காலமாக இந்தியாவிலிருந்து புலம்பெயர்ந்தவர்களுக்கு மலேசியா இடம்கொடுத்துள்ளது. சிலர் தற்காலிகமாகத் தங்கியிருந்தாலும் பலர் இங்கேயே தங்கி குடியுரிமையும் பெற்றுள்ளனர்,” என்று திரு ஜாசின் குறிப்பிட்டுள்ளார்.

மலேசியாவில் சுமார் 150,000 இந்திய நாட்டவர், ஊழியர்கள் இருப்பதாக மலேசியாவிலுள்ள இந்தியத் தூதரகம் குறிப்பிடுகிறது.

 இந்தியா ஆண்டுக்கு 9 மில்லியன் டன்னுக்கும் அதிகமான பனை எண்ணெய்யை மலேசியா, இந்தோனீசியா ஆகிய நாடுகளிலிருந்து இறக்குமதி செய்து வருகிறது.

காஷ்மீர் தொடர்பிலான இந்தியாவின் நடவடிக்கைகள், இந்தியாவின் புதிய குடியுரிமை சட்டத் திருத்தம் ஆகியவற்றைப் பற்றி டாக்டர் மகாதீர் குறிப்பிட்ட கருத்துகள் இந்திய அரசுக்கு ஏற்புடையதாக இல்லை.

இதற்கிடையே, இந்திய நிறுவனங்கள் மலேசியாவின் செம்பனை எண்ணெய் இறக்குமதியை முற்றிலுமாக நிறுத்தியுள்ளன.

மலேசியாவிலிருந்து செம்பனை எண்ணெய்யை இறக்குமதி செய்ய வேண்டாம் என இந்திய நிறுவனங்களை இந்திய அரசு அறிவுறுத்தியிருப்பதாகக் குறிப்பிட்டாலும், அதன் தொடர்பில் ஆணை எதையும் இந்திய அரசு பிறப்பிக்கவில்லை என்பது குறிப்பிடத்தக்கது.

முஸ்லிம்கள் பெரும்பான்மை நாடான பாகிஸ்தானின் ஒரு பகுதியான காஷ்மீருக்குள் இந்தியா ஊடுருவி ஆக்கிரமித்திருப்பதாக டாக்டர் மகாதீர் கடந்த ஆண்டு செப்டம்பரில் குறிப்பிட்டார்.

அதேபோல, இந்தியாவின் குடியுரிமை சட்டத் திருத்தத்துக்கு எதிராக கடந்த டிசம்பரில் அவர் கருத்துரைத்திருந்தார்.

மலேசிய பொருள்களை இறக்குமதி செய்வதன் தொடர்பில் இந்தியாவின் செயல்பாடுகள் அக்கறைக்குரியவை என்றாலும் தவறிழைக்கும்போது அதனை வெளிப்படையாக சுட்டிக்காட்டுவதும் அவசியம் என்று திரு மகாதீர் கருத்துரைத்துள்ளார். மேலும், காஷ்மீர், குடியுரிமை சட்டத் திருத்தம் ஆகியவை பற்றிய தமது நிலைப்பாட்டில் அவர் மாற்றம் ஏதும் தெரிவிக்கவில்லை.

#தமிழ்முரசு #பனை #மலேசியா #இந்தியா


காட்டுப் பன்றியை விழுங்கிய 20 அடி நீள மலைப்பாம்பு

மலேசியாவின் கம்போங் புக்கிட் நியாமுக்குக்கு அருகில் உள்ள செம்பனைத் தோட்டத்துக்குள் காட்டுப் பன்றி ஒன்றை விழுங்கிய 20 அடி நீள மலைப்பாம்பு பிடிபட்டது.

நேற்று (ஜனவரி 14) மாலை 4.59 மணிக்கு இது குறித்து தகவல் கிடைத்ததாக சிம்பாங் ரெங்காம் தீ மற்று மீட்பு நிலையத்தின் மூத்த அதிகாரி மஸ்னான் முகமது தெரிவித்தார்.

பத்து பணியாளர்களுடன் ஒரு தீயணைப்பு வாகனம் சம்பவ இடத்துக்கு உடனடியாக அனுப்பப்பட்டது.

“முக்கிய சாலையிலிருந்து 500 மீட்டர் தூரத்தில் இருந்த செம்பனை தோட்டத்தில் பாம்பு பிடிக்கப்பட்டது. காட்டுப்பன்றி ஒன்றை அந்தப் பாம்பு விழுங்கியிருந்தது,” என்ற அவர், இந்த நடவடிக்கை மாலை 5.21 மணிக்கு நிறைவுற்றது என்றார்.

பின்னர், காஹாங்கில் மனித நடமாட்டமில்லாத காட்டுப் பகுதியில் அந்தப் பாம்பு விடப்பட்டது என்ற தகவலையும் அவர் தெரிவித்தார்.

#தமிழ்முரசு #மலைப்பாம்பு


மலேசியாவில் சாலைக் கட்டணம் குறையலாம்

கோலாலம்பூர்: மலேசியாவின் பக்கத்தான் ஹரப்பான் அரசாங்கம் அந்நாட்டின் பெருவிரைவுச் சாலைகளுக்கான கட்டணத்தைக் குறைப்பது குறித்து மறுபரிசீலனை செய்து வருகிறது.

அதற்கான வழிகளை அரசாங்கம் ஆராய்ந்து வருகிறது.

குறிப்பாக 772 கி.மீ. தூரத்தைக் கொண்ட வடக்கு-தெற்கு பெருவிரைவுச்சாலை உள்ளிட்ட ஐந்து பெருவிரைவுச் சாலைகளுக்கான சுங்கக் கட்டணத்திற்கான சலுகை காலத்தை நீட்டிப்பதன் வாயிலாக கட்டணத்தைக் குறைப்பதற்கு மலேசிய அரசு திட்டமிடுகிறது.

அரசாங்கத்தின் கட்டுப்பாட்டில் இருந்து வரும் பெருவிரைவுச் சாலை பராமரிப்பு மற்றும் சுங்க வரி வசூல், சில மாதங்களுக்கு முன் தனியார்மயப்படுத்த பரிந்துரைக்கப்பட்டது.

இந்நிலையில் பெருவிரைவுச்சாலைப் பராமரிப்பை அரசாங்கமே தன் வசம் வைத்துக்கொண்டு, சலுகைக் காலத்தைக் கூட்டுவதன் மூலம் சாலைக்கட்டணத்தைக் குறைக்க அரசு திட்டமிட்டுள்ளதாகத் தெரிகிறது.

சாலைக்கட்டணங்கள் முற்றிலும் ஒழிக்கப்படும் என்று பக்கத்தான் ஹரப்பான் கூட்டணி தேர்தலின்போது வாக்குறுதி அளித்திருந்தது.

கடந்த ஆண்டு அக்டோபரில் நிதியமையச்சர் லிம் குவான் எங், வெளியிடப்பட்ட வரவு செலவுத் திட்ட அறிக்கையில் 18% சாலை சுங்க வரி குறைக்கப்படும் என்று அறிவிக்கப்பட்டிருந்தது.


மலேசியா: அன்வாருக்கு எதிராக  எவ்வித பாலியல் வழக்குகளும் இல்லை

கோலாலம்பூர்: கெஅடிலான் ரக்யாட் கட்சித் தலைவர் அன்வார் இப்ராகிமுக்கு எதிராக எந்தவொரு பாலியல் வழக்கும் இல்லை என்றும் அன்வாரின் முன்னாள் உதவியாளர், அன்வார் மீது சுமத்திய குற்றச்சாட்டுகளை விசாரிப்பதற்குப் போதுமான ஆதாரங்கள் சமர்ப்பிக்கப்படவில்லை என்று மலேசியாவின் தலைமைச்சட்ட அதிகாரி அலுவலகம் நேற்று தெரிவித்தது.

அன்வாரின் முன்னாள் உதவியாளரான 26 வயது முகம்மது யூசோப் ராவ்தே, அப்போது துணைப் பிரதமராக இருந்த 72 வயது அன்வார் இப்ராகிம் மீது 2018ஆம் ஆண்டு தம்மை வலுக்கட்டாயமாக பாலியல் உறவு வைத்துக்கொள்ளும்படி கட்டாயப்படுத்தியதாகக் குற்றம் சாட்டினார். அந்தக் குற்றச்சாட்டை மறுத்த அன்வார்,

அரசியல் ரீதியாக தம்மை இழிவுபடுத்தும் வகையிலேயே தம்மீது இந்த புகார் அளிக்கப்பட்டுள்ளது என்று கூறினார்.

இந்தக் குற்றச்சாட்டுகளுக்குப் போதிய ஆதாரங்கள் இல்லாததல் வழக்கு விசாரணையைத் தொடரமுடியாது, எனவே இத்துடன் இந்த வழக்கு விசாரணை நிறைவுபெறுகிறது என்று அந்நாட்டின் தலைமைச் சட்ட அதிகாரி எங்கு நோர் ஃபைஸா அட்டெக் கூறினார்.

காவல்துறையினரால் நீதிமன்றத்தில் சமர்ப்பிக்கப்பட்ட ஆவணங்களை மிகவும் கவனமாக சீராய்ந்து பார்த்ததில், அவை யாவும் இந்த வழக்குடன் ஒத்துப்போகாத முரண்பாடுகளைக் கொண்டவையாக இருந்தது தெரியவந்தது.

இவற்றை மட்டும் ஆதாரமாக வைத்துக்கொண்டு யார் மீதும் வழக்குத் தொடரமுடியாது என்று, அந்த அதிகாரி ஓர் அறிக்கையில் தெரிவித்துள்ளார்.

தலைமைச்சட்ட அதிகாரி, அந்த அறிக்கையில் அன்வாரின் பெயரையோ குற்றம் சுமத்தியவர் பெயரையே தெரிவிக்கவில்லை என்று கூறப்படுகிறது.

ஆனால், ஓர் அரசியலில் நன்கு எல்லாராலும் அறியப்பட்ட ஒருவர் மீது கடந்த ஆண்டு டிசம்பர் மாதம் குற்றம் சுமத்தப்பட்டது என்று மட்டும் அந்த அறிக்கையில் கூறப்பட்டுள்ளது.

தலைமைச் சட்ட அதிகாரியின் இந்த அறிக்கை குறித்து திரு அன்வார் மற்றும் திரு முகம்மது யூசோப் ஆகியோரின் வழக்கறிஞர்கள் எவ்விதக் கருத்தும் தெரிவிக்கவில்லை.


மகாதீர்: வழிபாட்டுக் கட்டடங்கள்  கட்டுவதில் போட்டி போடவேண்டாம்

சமய வழிபாட்டுக்காக பெரிய அளவிலான கட்டடங்களைக் கட்டிக் கொள்வது ஏற்புடையதே. இருப்பினும் அவற்றை போட்டியின் காரணமாக பெரிதாகக் கட்டுவது என்பது ஏற்புடையதல்ல என்று மலேசியப் பிரதமர் மகாதீர் முகமது கூறியுள்ளார்.

"ஏற்கெனவே பெரிய அளவில் ஒரு சமய வழிபாட்டுக் கூடம் கட்டப்பட்டிருக்கிறது என்றால் அதனைக்காட்டிலும் பெரிதாகவும் உயரமாகவும் கட்டவேண்டும் என்னும் போட்டி மனப்பான்மையில் நாம் புதிய கட்டடம் கட்டுவதில் ஆர்வம் காட்டக்கூடாது.

"சமய வழிபாட்டுக்கென பெரிய அளவில் சமயக்கூடங்களை அமைப்பதற்கு மக்களுக்கு எல்லா உரிமையும் உண்டு.

"இருப்பினும் தற்போது உயரமாக, பெரிதாக உள்ள சமயச் சின்னங்கள், கட்டடங்களைக் காட்டிலும் பெரிதாக கட்டவேண்டும் என்று ஒருவருக்கொருவர் போட்டிபோட வேண்டாம்," என்று திரு மகாதீர் குறிப்பிட்டுள்ளார்.

பங்சார் என்னுமிடத்தில் அரசாங்கத்தின் மின்சார வாரியமான ‘டிஎன்பி’ என்றழைக்கப்படும் தெனகா நேசனலின் தலைமையகம் உள்ள இடத்தில் ‘பாலை இஸ்லாம் காம்ப்ளக்ஸ்’ என்னும் சமய வழிபாட்டுக் கூடம் திறக்கப்பட்டுள்ளது.

பாலை இஸ்லாம் காம்ப்ளக்ஸின் கட்டடத் திறப்புவிழாவிலும் மின்சார வாரியத்தின் 70 ஆண்டு நிறைவு விழாவிலும் கலந்துகொண்டு பிரதமர் மகாதீர் உரையாற்றினார். பங்சாரில் திறக்கப்பட்ட அந்த சமய வழிபாட்டுக் கூடம் கிட்டத்தட்ட 2,850 பேர் ஒரே நேரத்தில் சமய வழிபாடுகளில் கலந்துகொள்வதற்கு பல்வேறு வசதிகளைக் கொண்டுள்ளது.

#மலேசியா #மகாதீர் #தமிழ்முரசு


பொங்கல் வாழ்த்துக் கூறிய மலேசியத் தலைவர்கள்

கோலாலம்பூர்: மலேசிய பள்ளிகளில் பொங்கல் திருநாள் கொண்டாட்ட நிகழ்ச்சியால் ஏற்பட்ட சர்ச்சையால் பள்ளிகளில் பொங்கல் கொண்டாட்டம் தேவையா என்ற கேள்விகள் எழுந்தன.

இந்நிலையில் அந்நாட்டின் பொங்கல் திருநாள் கொண்டாட்டம் இந்து சமயத்தவரது கொண்டாட்டம். இதுபோன்ற கொண்டாட்டங்களை பல இனத்தைச் சேர்ந்த மாணவர்கள் பயிலும் பள்ளிகளில் நடத்தப்படக்கூடாது என்று கல்வி அமைச்சு கூறியது. அதற்குப் பதிலளிக்கும் வகையில் மலேசிய அமைச்சர் ஒருவர், பொங்கல் சமயம் சார்ந்த கொண்டாட்டம் இல்லை, அது ‘அறுவடைத் திருநாள்’ என்று கூறியிருந்தார். இந்தச் சர்ச்சை ஓய்வதற்குள் மலேசிய மாமன்னர் அப்துல்லா ரியாதுடின் அல்-முஸ்தபா பில்லா ஷா மற்றும் இளவரசி அஸிஸா அமினா மைமுனா இஸ்கந்தரியா ஆகியோர் சமூக ஊடகங்களிலும் அரச மாளிகையின் அதிகாரபூர்வ இன்ஸ்டகிராம் பக்கத்திலும் மலேசிய இந்திய சமூகத்தினருக்கு பொங்கல் திருநாள் வாழ்த்துத் தெரிவித்துக் கொண்டுள்ளனர். அதைத்தொடர்ந்து பிரதமர் மகாதீர், துணைப் பிரதமர் வான் அஸிஸா இஸ்மாயில், பொருளியல் விவகாரத் துறை அமைச்சர் அஸ்மி அலி ஆகியோரும் பொங்கல் வாழ்த்துகளைத் தெரிவித்துக்கொண்டனர்.


மலேசியா: ‘ப்ளஸ்’ நிறுவனத்தை விற்கப்போவதில்லை

கோலாலம்பூர்: மலேசியாவின் பொதுத்துறை நிறுவனமான ‘ப்ளஸ்’ நிறுவனத்தை அடிமாட்டு விலைக்கு தனியாருக்கு விற்பனை செய்வதில் அரசுக்கு விருப்பமில்லை என்று அந்நாட்டின் பிரதமர் மகாதீர் முகமது நேற்று தெரிவித்தார்.

இந்த நிறுவனம் பெருவிரைவுச் சாலைக் கட்டுமானம், பராமரிப்பு, சாலைக்கட்டணங்களை வசூலிப்பது போன்ற பணிகளில் ஈடுபட்டு வருகிறது.

மலேசியாவின் அரசு சார்ந்த பொறியியல் மற்றும் கட்டுமான, நகர சீரமைப்பு, நிலமேம்பாடு, பெருவிரைவுப் போக்குவரத்து, சொத்து மேலாண்மை போன்றவற்றை கவனித்து வரும் யூஇஎம் குழுமம். இந்தக் குழுமத்தில் உறுப்பியம் பெற்ற ‘ப்ளஸ்’ நிறுவனம் ந‌ஷ்டத்தில் செயல்பட்டுவருவதாகவும் அதனை தனியாரிடம் விற்றுவிட வேண்டும் என்று முன்னதாகப் பரிந்துரைக்கப்பட்டது.

இந்நிலையில் பிரதமர் மகாதீர், ப்ளஸ் நிறுவனத்தை யாரிடமும் விற்கக்கூடாது என்று முடிவெடுத்துள்ளதாகக் கூறினார். இதுவே சிறந்த முடிவு என்றும் அவர் கூறினார். அத்துடன் மலேசிய அரசின் நிதியைக் கையாளும் தேசிய நிதி ஆணையம் ‘கஸானா நேசனல்’ மற்றும் மலேசிய ஊழியர் சேமநிதிக் கழகம் ஆகிய அமைப்புகளுடன் சேர்த்து வைத்துக்கொள்வதே சிறந்தது என்று டாக்டர் மகாதீர் கூறினார். பிளஸ் நிறுவனத்தின் பங்குகளில் தேசிய நிதி ஆணையம் 51 விழுக்காடும் ஊழியர் சேமநிதிக் கழகம் 49 விழுக்காடும் பெற்றுள்ளன. இந்நிலையில், பெருவிரைவுச் சாலைக் கட்டணச் சலுகை மேலும் 20 ஆண்டுகளுக்கு நீட்டிக்கப்படும். அத்துடன் பிளஸ் நிறுவனம் பெருவிரைவுச் சாலைக் கட்டணத்தை 18% விழுக்காடு குறைக்க வேண்டும் என்றும் டாக்டர் மகாதீர் வலியுறுத்தினார்.


மலேசியா: பிப்ரவரி முதல் ‘ப்ளஸ்’ சாலைக் கட்டணம் 18% குறைப்பு

பெட்டாலிங் ஜெயா: துவாஸ்-ஜோகூர் இரண்டாவது இணைப்பு உட்பட ‘ப்ளஸ் எக்ஸ்பிரஸ்வேஸ்’ பராமரிப்பின்கீழ் உள்ள மலேசிய நெடுஞ்சாலைகளில் வரும் பிப்ரவரி 1ஆம் தேதி முதல் சாலைக் கட்டணம் 18% குறைக்கப்பட உள்ளது.

அத்துடன், அடுத்த 38 ஆண்டுகளுக்கு அந்த நெடுஞ்சாலைகளில் சாலைக் கட்டணம் அதிகரிக்கப்படாது என்றும் பிரதமர் அலுவலகம் நேற்று அறிக்கை மூலம் தெரிவித்தது.

“அனைத்து ‘ப்ளஸ்’ நெடுஞ்சாலைகளிலும் சாலைக் கட்டணத்தை 18% குறைப்பது என இம்மாதம் 15ஆம் தேதி நடந்த அமைச்சரவைக் கூட்டத்தில் முடிவெடுக்கப்பட்டது. ‘ப்ளஸ்’ பங்குதாரர்கள் ஒப்புதலின் அடிப்படையில் சாலைக் கட்டணம் குறைப்பு நடைமுறைப்படுத்தப்படும்,” என்று அவ்வறிக்கை கூறியது.

தெற்கு ஜோகூரில் இருந்து வடக்கில் தாய்லாந்து எல்லை வரை செல்லும் வடக்கு-தெற்கு விரைவுச்சாலையே மலேசியாவின் ஆக நீளமான சுங்கச் சாலை. அந்தச் சாலை உட்பட எட்டு நெடுஞ்சாலைகளை ‘ப்ளஸ்’ நிர்வகித்து வருகிறது.

பக்கத்தான் ஹரப்பான் தேர்தல் வாக்குறுதியில் கூறியபடி, சாலைக் கட்டணங்கள் முழுவதுமாக அகற்றப் படும் வரை அந்தக் கட்டணக் குறைப்பு நடவடிக்கை படிப்படியாக இடம்பெறும் என்று பிரதமர் அலுவலகம் தெரிவித்துள்ளது.

“எல்லா ‘ப்ளஸ்’ நெடுஞ்சாலைகளிலும் சாலைக் கட்டணச் சலுகை மேலும் 20 ஆண்டுகளுக்கு, அதாவது 2038ஆம் ஆண்டிலிருந்து 2058ஆம் ஆண்டு வரை நீட்டிக்கப்படும் என்றும் அறிவிக்கப்பட்டுள்ளது.


மகாதீர்: ஏமாற்றத்தை வெளிப்படுத்தும் விமர்சனங்கள்; வாக்காளர்களைக் கவர்வது கடினம்

மலேசியாவை ஆளும் பக்கத்தான் ஹரப்பான் கூட்டணி அண்மைய இடைத் தேர்தல்களில் தோற்றிருந்தாலும், இந்தக் கூட்டணி அடுத்த பொதுத் தேர்தலில் தோல்வியைத் தழுவும் என்பதைக் குறிக்காது என மலேசியப் பிரதமர் மகாதீர் முகமது கூறியுள்ளார்.

“பக்கத்தான் ஹரப்பான் கூட்டணி ஆட்சி ஒரு முறை மட்டுமே ஆளும் அரசாங்கமாக இருக்கும் என்று நான் நினைக்கவில்லை,” என்று லங்காவியில் செய்தியாளர்களிடம் இன்று டாக்டர் மகாதீர் தெரிவித்தார்.

அடுத்த தேர்தலில் பக்கத்தான் ஹரப்பான் கூட்டணி ஆட்சியைப் பிடிக்காது என்று பொருள்படும் கருத்தை திரு மகாதீர் குறிப்பிட்டதாக, ராய்ட்டர்ஸ் செய்தி நிறுவனம் வெளியிட்ட செய்தியின் தொடர்பில் பதிலளித்தபோது திரு மகாதீர் இவ்வாறு குறிப்பிட்டார்.

கூட்டணி கட்சித் தலைவர்கள் தங்களது போக்கை மாற்றிக்கொள்ளாவிட்டால் அடுத்த தேர்தலில் பக்கத்தான் ஹரப்பான் ஆட்சியைப் பிடிக்க முடியாது என்று டாக்டர் மகாதீர் எச்சரித்ததாக ராய்ட்டர்ஸ் நிறுவனம் செய்தி வெளியிட்டிருந்தது.

கடந்த 2018ஆம் ஆண்டு மே மாதம் முதல் தற்போதுவரை மலேசியாவில் நடைபெற்ற 10 இடைத் தேர்தல்களில் பக்கத்தான் ஹரப்பான் கூட்டணி 5ல் தோல்வியைத் தழுவியது.

கடந்த வார இறுதியில் கிமானிசில் நடந்த இடைத்தேர்தலில் பக்கத்தான் ஹரப்பான் கூட்டணிக் கட்சியான வாரிசான் சாபா, தேசிய முன்னணியிடம் தோற்றுப்போனது.

சட்டவிரோதக் குடியேறிகள் குடியுரிமை பெற்றுவிடுவார்களோ என்ற அச்சம் உள்ளூர் மக்களுக்கு ஏற்பட்டதும் அது தொடர்பாக ஆளும் கூட்டணி சரியான விளக்கம் அளிக்காததும் அண்மைய தோல்விக்குக் காரணமாகக் கூறப்படுகிறது.

இதற்கு முந்தைய அரசாங்கங்களைக் காட்டிலும் தற்போதைய அரசுக்கு சிரமமான பணிகள் இருப்பதாகக் கூறிய டாக்டர் மகாதீர், “சீர்படுத்தும்,” பணியும் இருப்பதாகக் கூறினார்.

நிர்வாகத்தைச் சீர்படுத்தி, நிதி ஆதாரத்தைக் கண்டறிந்து, கடன்களை அடைப்பது என பல பணிகள் இருப்பதாகக் கூறிய திரு மகாதீர், “பக்கத்தான் ஹரப்பான் தகவல்களைக் கொண்டு சேர்ப்பதிலும் சிறப்பாக இல்லை என்று இப்போது தெரிகிறது,” என்றார்.

பக்கத்தான் ஹரப்பான் அரசாங்கத்தின் மீதான அதிகரித்துவரும் விமர்சனங்கள் மக்களிடையேயான ஏமாற்றத்தை வெளிப்படுத்துகின்றன என்று கூறிய டாக்டர் மகாதீர், வாக்காளர்களைக் கவர்வது கடினம் என்றார்.

திருடனின் கையைப் பிடித்து முத்தமிட்டு, ‘முதலாளி’ என்று மக்கள் அழைக்கும் நிலையை அடைந்துவிட்டதாக, முன்னாள் பிரதமர் நஜிப் ரசாக்கைக் குறிப்பிட்டு டாக்டர் மகாதீர் பேசினார்.

2018ஆம் ஆண்டு தேர்தல்களுக்குப் பிறகு ‘முதலாளி’ என்று முன்னாள் பிரதமர் நஜிப்பை அவரது ஆதரவாளர்கள் குறிப்பிட்டு வருகின்றனர்.

“‘முதலாளி’ பணத்தைத் திருடினால் மக்கள் அதனைத் தவறாக எடுத்துக்கொள்வதில்லை போலிருக்கிறது. ஏமாற்றியது மற்றும் பணத்தைத் திருடியதற்காக வழக்கை எதிர்நோக்கும் ஒருவரால் மக்கள் கவரப்படுவது எப்படி என்பது புரியவில்லை,” என்றும் டாக்டர் மகாதீர் குறிப்பிட்டார்.

“அவர் மீண்டும் அரசாங்கத்துக்குள் வருவதை மக்கள் விரும்பினால் 15வது பொதுத் தேர்தலில் அவருக்கு வாக்களிக்கட்டும். ஆனால், பக்கத்தான் ஹரப்பான் மீண்டும் தவறுகளைச் சரி செய்யும் என்று எதிர்பார்க்க வேண்டாம்,” என்று அவர் கூறினார்.

#தமிழ்முரசு #மகாதீர் #மலேசியா #பக்கத்தான்ஹரப்பான் #நஜிப்


மலேசிய தொடக்கப்பள்ளிகளில் இலவச காலை உணவுத் திட்டம்

மலேசியா முழுவதும் உள்ள 100 தொடக்கப்பள்ளிகளில் காலை உணவுத் திட்டம் இன்று (ஜனவரி 20) தொடங்கப்பட்டது.

இத்திட்டத்தின்மூலம் நாடு முழுவதும் 4,000 மாணவர்கள் பலனடைவனர். இந்தத் திட்டத்தின் முதல் கட்டத்திற்காக 22 மில்லியன் ரிங்கிட் (S$7.3 மில்லியன்) ஒதுக்கப்பட்டுள்ளது.

உடற்குறைபாடு உள்ள மாணவர்கள், வசதி குறைந்த குடும்பங்களைச் சேர்ந்த மாணவர்கள், ஓராங் அஸ்லி பழங்குடிச் சமூகத்தைச் சேர்ந்த மாணவர்கள் ஆகிய பல்வேறு தரப்பினரை இலக்காகக் கொண்டு இத்திட்டம் செயல்படுத்தப்பட்டுள்ளது.

குறிப்பாக, இடைநிலை மாத குடும்ப வருமானமாக 3,000 ரிங்கிட்டிற்கும் குறைவாக ஈட்டும் குடும்பங்களைச் சேர்ந்த மாணவர்கள் இதில் பலனடைகின்றனர்.

1979ஆம் ஆண்டு முதல் செயல்படுத்தப்பட்டு வரும் காலை உணவுத் திட்டம், இப்போது விரிவுபடுத்தப்பட்டுள்ளது. தற்போதைய தரவுகளின்படி இதுவரை சுமார் 517,000 மாணவர்கள் இதன்மூலம் பலனடைந்துள்ளனர்.

“வசதி குறைந்த குடும்பங்களைச் சேர்ந்த மாணவர்கள்மீது கவனம் செலுத்துகிறோம். ஒவ்வொரு நாளும் வகுப்புகள் தொடங்கப்படுவதற்கு முன்பு மாணவர்கள் பசியில் வாடாமல் இருப்பதை நாங்கள் உறுதிசெய்ய விரும்புகிறோம்,” என்று தி சன் நாளிதழிடம் கல்வித் துறை தலைமை இயக்குநர் ஹபிபா அப்துல் ரஹிம் கூறினார்.

#தமிழ்முரசு #மலேசியா #இலவச #காலைஉணவு


‘இந்தியா மீது எந்த பதில் நடவடிக்கையும் இல்லை’

லங்காவி: மலேசியாவிலிருந்து வரும் செம்பனை எண்ணெய் இறக்குமதிக்கு இந்தியா கடுமையான கட்டுபாடுகளை விதித்துள்ளதற்கு மலேசியா பதிலடி ஏதும் கொடுக்கப்போவதில்லை என அந்நாட்டுப் பிரதமர் மகாதீர் முகம்மது தெரிவித்துள்ளார்.

இந்தியாவில் அறிமுகப்படுத்தப்பட்ட சர்ச்சைக்குரிய குடியுரிமை திருத்தச் சட்டம், காஷ்மீர் விவகாரம் குறித்து டாக்டர் மகாதீர் கருத்து தெரிவித்திருந்த நிலையில், மலேசியவிலிருந்து இறக்குமதியாகும் செம்பனை எண்ணெய்க்கு இந்தியா கட்டுப்பாடுகளை விதித்துள்ளது.

இந்நிலையில், இவ்விரு நாடுகளுக்கு இடையே அரசியல் ரீதியாக பிளவு ஏற்பட்டுள்ள வேளையில், இந்த விவகாரம் குறித்து செய்தியாளர்களிடம் நேற்று பேசிய டாக்டர் மகாதீர், “பதிலடி கொடுப்பதற்கு நாங்கள் சிறிய நாடு. இந்த விவகாரத்தை எதிர்கொள்ள சில வழிகளைக் கண்டறிய வேண்டும்,” என தெரிவித்தார்.

கடந்த ஐந்து ஆண்டுகளாக மலேசியாவின் மிகப்பெரிய செம்பனை எண்ணெய் சந்தையாக இந்தியா உள்ளது. உலகளவில் இந்தோனீசியாவிற்கு பிறகு செம்பனை எண்ணெய் உற்பத்தி செய்யும் இரண்டாவது நாடாக மலேசியா விளங்குகிறது.

இந்தியாவின் செம்பனை எண்ணெய் இறக்குமதிகளில் மூன்றில் இரண்டு பங்கு தேவையை இந்தோனீசியா பூர்த்திசெய்து வந்தது. ஆனால், மலேசியாவின் குறைவான வரிகளால் கடந்த ஆண்டு இந்தோனீசியாவைவிட அதிக அளவிலான செம்பனை எண்ணெய்யை மலேசியாவிடமிருந்து இந்தியா இறக்குமதி செய்து வந்தது.

இதற்கிடையே, சுவிட்சர்லாந்தின் டாவோஸ் நகரில் இன்று தொடங்கி 24ஆம் தேதி வரை நடைபெறவிருக்கும் உலகப் பொருளியல் மன்றக் கூட்டத்தில் இந்தியாவின் பியூஷ் கோயல், மலேசியாவின் அனைத்துலக வர்த்தக, தொழிற்துறை அமைச்சரைச் சந்திக்க மாட்டார் எனப் பெயர் குறிப்பிட விரும்பாத அதிகாரி ஒருவர் தெரிவித்திருப்பதாக ராய்ட்டர்ஸ் நிறுவனம் செய்தி வெளியிட்டது.


‘மலேசிய ஏர்லைன்ஸ் நிறுவனத்தை மீட்க ஐந்து பரிந்துரைகள் கிடைத்தன’

லங்காவி: கடுமையான நிதிப் பிரச்சினைகளால் சிக்கியுள்ள மலேசிய ஏர்லைன்ஸ் நிறுவனத்தை மீட்டெடுக்க, ஐந்து பரிந்துரைகள் கிடைத்திருப்பதாக மலேசியப் பிரதமர் மகாதீர் முகம்மது கூறியுள்ளார். எனினும், அவற்றுள் சில பரிந்துரைகள் பயனற்றவை என்றார் அவர்.

அனைத்துத் தரப்பையும் கலந்து ஆலோசித்து, இதற்குச் சிறந்த தீர்வு என்ன என்பது கண்டறியப்பட வேண்டும் என்று அவர் நேற்று கூறினார்.

2014ஆம் ஆண்டில் மலேசிய ஏர்லைன்சின் எம்எச்370 பயணிகள் விமானம் மர்மமான முறையில் காணாமல் போனது. அதே ஆண்டில் எம்எச்17 பயணிகள் விமானம் உக்ரேனின் கிழக்குப் பகுதியில் ஏவுகணையால் தாக்கப்பட்டு அதிலிருந்த அனைவரும் உயிரிழந்தனர்.

உலக கவனத்தை ஈர்த்த அவ்விரு சம்பவங்களுக்குப் பிறகு மலேசிய ஏர்லைன்ஸ் நிறுவனம் பல்வேறு நிதிப் பிரச்சினைகளில் சிக்கிக்கொண்டது.

அந்தப் பிரச்சினைகளிலிருந்து அந்நிறுவனத்தை மீட்டெடுக்க மலேசிய அரசாங்கம் பல்வேறு முயற்சிகளை முன்னெடுத்து வருகிறது.


சாபாவில் ஆறு மாணவர்களுக்கு எச்1என்1 காய்ச்சல்; பள்ளி தற்காலிகமாக மூடப்பட்டது

மலேசியாவின் சாபா மாநிலத்தில் உள்ள தொடக்கப்பள்ளியில் பயிலும் ஆறு மாணவர்களுக்கு எச்1என்1 காய்ச்சல் தொற்றியுள்ளது. இதையடுத்து அவர்கள் பயிலும் தொடக்கப்பள்ளி தற்காலிகமாக மூடப்பட்டுள்ளது.

எச்1என்1 காய்ச்சல் பள்ளியில் உள்ள மற்றவர்களுக்குப் பரவுவதற்கு முன்பு முன்னெச்சரிக்கை நடவடிக்கையாக அந்தப் பள்ளி மூடப்பட வேண்டும் என்று கோத்தா கினபாலு சுகாதாரத் துறை உத்தரவிட்டது.

இதனால் எஸ்கே ஸ்டெல்லா மாரிஸ் தொடக்கப்பள்ளி நாளை (ஜனவரி 22) முதல் அடுத்த செவ்வாய்க்கிழமை வரை மூடப்படும்.

நிலைமை கவலைக்குரியதாக இல்லை என்று தெரிவித்த சாபா சுகாதார, மக்கள் நலன் அமைச்சர் ஃபிராங்கி பூன், நிலைமையைக் கட்டுக்குள் கொண்டுவரவே பள்ளி மூடப்படுவதாகக் கூறினார்.

தொடக்கப்பள்ளி மாணவர்கள் ஆறு பேருக்கு எச்1என்1 காய்ச்சல் தொற்றியிருப்பது குறித்து செய்தியாளர்கள் கேள்வி எழுப்பியபோது அதுகுறித்து தமக்கு இப்போதுதான் தகவல் கிடைத்ததாகவும் கூடுதல் விவரங்களைத் தர முடியாது என்றும் அமைச்சர் பூன் தெரிவித்தார்.

எச்1என்1 காய்ச்சல் தொற்று பலருக்குப் பரவவில்லை என்றார் அவர்.

மேலும், சீனப் புத்தாண்டு நெருங்கி வரும் வேளையில் இந்த நோயால் பலர் பாதிக்கப்படுவதை அமைச்சு விரும்பவில்லை என்றும் அவர் கூறினார்.

“பாதிக்கப்பட்டுள்ள மாணவர்களை வீட்டுக்கு அனுப்பிவிட்டோம். ஏற்கேனவே மிக மோசமான உடல்நிலைப் பிரச்சினைகள் இருந்தாலொழிய அவர்களது உயிர்களுக்கு ஆபத்தில்லை. இந்த ஆறு மாணவர்களுக்கும் தற்போது ஓய்வு தேவை.

“அவர்களது தங்கள் கைகளை அடிக்கடி கழுவ வேண்டும், முகக் கவசம் அணிந்துகொள்வது அவசியம்,” என்று நிகழ்ச்சி ஒன்றில் கலந்துகொண்ட பிறகு தெரிவித்தார் அமைச்சர் பூன்.

சாபாவில் எச்1என்1 காய்ச்சலுக்கான தடுப்பூசி மருந்துக்கான பற்றாக்குறை ஏற்படும் சாத்தியம் இருக்கிறதா என்று அமைச்சரிடம் கேட்கப்பட்டது.

“அதற்குப் பதலளித்த அமைச்சர் பூன், தடுப்பூசி மருந்துக்கான பற்றாக்குறை ஏற்பட்டால் பலருக்கு நோய் தொற்றிவிட்டதாக ஆகிவிடும் என்று கூறினார்.

“அந்த நிலைமை ஏற்படவில்லை என்றும் கவலைப்படத் தேவையில்லை என்று அவர் தெரிவித்தார்.

“எச்1என்1 காய்ச்சலுக்கான தடுப்பூசி மருந்து தொடர்ந்து சாபாவுக்குக் கொண்டு வரப்படுகிறது,” என்றார் அவர்.

#தமிழ்முரசு #எச்1என்1 #சாபா #மாணவர்கள் #எஸ்கேஸ்டெல்லாமாரிஸ்


2 வயது மகளைக் கொன்றதாக நீதிமன்றத்தில் தலையசைத்து ஒப்புக்கொண்ட தாய்

தனது இரண்டு வயது மகளைக் கொலை செய்ததாக 22 வயதுப் பெண் மீது ஜோகூர் பாரு மாஜிஸ்திரேட் நீதிமன்றத்தில் குற்றம் சாட்டப்பட்டுள்ளது.

நூருல் ஷமீரா மஸ்லான் எனும் ஒற்றைப் பெற்றோரான அந்த மலேசியப் பெண் அவரது ஒரே குழந்தையான நூர் ஷஹானா அப்துஸ் குத்துஸை கொல்ல வேண்டுமென்ற நோக்கில் தாக்கி கொலை செய்ததாக குற்றம் சாட்டப்பட்டது.

சுல்தான் இஸ்மாயில் மருத்துவமனையில் இம்மாதம் 13ஆம் தேதி குழந்தை இறந்து போனது. குழந்தையின் உடலில் இருந்த காயங்களைக் கண்டு மருத்துவமனையின் சார்பில் போலிசில் புகார் அளிக்கப்பட்டது.

நூருல் ஷமீராவும் அவரது 33 வயதான ஆண் நண்பரும் ஜனவரி 14ஆம் தேதி கைது செய்யப்பட்டனர். தற்போது பிணையில் வெளிவந்திருக்கும் ஆண் நண்பர், வழக்கில் சாட்சியாகப் பங்கெடுப்பார் என்று நியூ ஸ்ட்ரெய்ட்ஸ் டைம்ஸ் குறிப்பிட்டது.

நூருல் ஷமீரா மீதான குற்றச்சாட்டு இன்று (ஜனவரி 22) நீதிமன்றத்தில் வாசிக்கப்பட்டதும் அதை தலையசைத்து அந்தப் பெண் ஒப்புக்கொண்டார்.

நூருல் ஷமீரா இம்மாதம் 5 முதல் 11ஆம் தேதிக்கு இடைப்பட்ட காலத்தில் காலை 11 முதல் நண்பகல் 12 மணிக்குட்பட்ட நேரத்தில் தாமன் கெம்பாஸ் இண்டாவில் அமைந்திருக்கும் ஜாலான் கெம்பாஸ் இண்டாவிலுள்ள அடுக்குமாடிக் குடியிருப்பு ஒன்றில் குழந்தைத் தாக்கிய குற்றச் செயலைப் புரிந்திருக்கக்கூடும் என்று நீதிமன்ற ஆவணங்கள் தெரிவித்தன.

குற்றவியல் தண்டனைச் சட்டப் பிரிவு 302ன் கீழ் நூருல் ஷமீரா மீது குற்றக் சாட்டப்பட்டுள்ள நிலையில், குற்றம் நிரூபிக்கப்பட்டால் அவருக்கு மரண தண்டனை விதிக்கப்படலாம்.

பிரேதப் பரிசோதனை முடிவுகள் போன்றவற்றின் தொடர்பிலான விசாரணை அடுத்த மாதம் 24ஆம் தேதி நீதிமன்றத்தில் நடைபெறும்.

குழந்தையின் உடலிலிருந்த காயங்களைக் கண்டுகொள்ளாமல் இருந்ததற்காக, அந்தக் குழந்தையின் பாட்டி அஸ்லிண்டா முகமது சஹாட் மிகுந்த வருத்தம் தெரிவித்தார். 16 பேரப்பிள்ளைகளைக் கொண்ட அவர், நூர் ஷஹானா தன்னுடன் மிகவும் நெருக்கமாக இருந்ததாகவும் தன்னை ‘அம்மா’ என்றே அழைத்ததாகவும் கூறி வருந்தினார்.

#தமிழ்முரசு #மலேசியப்பெண் #மகளைக்கொன்றதாய்


கைபேசி கோபுரத்தில் ஏறிய ஆடவர்; 30 மணி நேரம் போராடி இறக்கிய தீயணைப்பாளர்கள்

100 மீட்டர் உயர தொலைத்தொடர்பு கோபுரத்தின் மீது ஏறிக்கொண்டு இறங்க மறுத்த இந்தோனீசிய ஆடவரை 30 மணி நேரம் போராடி கீழே இறக்கினர் தீயணைப்பாளர்கள்.

கடந்த திங்கட்கிழமை (ஜனவரி 20) காலை 8 மணியளவில் புக்கிட் மலேசியாவின் மெமாலோவில் இருக்கும் அந்தக் கோபுரத்தின் மீது ஏறிய அந்த ஆடவர் இரவு முழுவதும் கோபுரத்திலேயே இருந்தார். அவர் மன அழுத்தப் பிரச்சினைகளால் பாதிக்கப்பட்டிருப்பதாகக் கூறப்பட்டது.

பனை எண்ணெய் நிறுவனம் ஒன்றில் பணி புரிந்த அவர், சக ஊழியரிடம் சண்டை போட்ட பிறகு கோபுரத்தின் மீது ஏறியதாகக் கூறப்படுகிறது.

போலிஸ் அதிகாரி ஒருவர் கோபுரத்தின் மீது ஏறி அந்த ஆடவரை மீட்க எடுத்த முயற்சிகள் தோல்வியில் முடிந்தன.

அதனையடுத்து, நேற்று பிற்பகல் 3.22 மணிக்கு இரண்டு தீயணைப்பு வீரர்கள் கோபுரத்தின் மீது ஏறி அந்த ஆடவரிடம் மீண்டும் பேச்சுவார்த்தை நடத்தினர். நேற்று பிற்பகல் 3.51 மணியளவில் அந்த ஆடவர் கீழே இறக்கப்பட்டார்.

தீயணைப்பு வீரர்கள் இரவு முழுவதும் உறங்காமல் விழித்திருந்து அந்த ஆடவர் கீழே விழாமல் இருப்பதை உறுதி செய்ததாக கனோவிட் தீயணைப்பு மற்று மீட்புப் படை அதிகாரிகள் தெரிவித்தனர்.

கீழே இறங்கிய பிறகு அந்த ஆடவர் சிகிச்சைக்காவும் வேறு பரிசோதனைகளுக்காகவும் கனோவிட் மருத்துவமனைக்குக் கொண்டு செல்லப்பட்டார்.

#தமிழ்முரசு #கனோவிட் #மலேசியா #கைபேசிகோபுரம் #30மணிநேரபோராட்டம்


பினாங்கு துணை முதலமைச்சர் ராமசாமி: ரஜினி குற்றவாளி அல்ல

ஜார்ஜ்டவுன்: அண்மைக்காலமாக நடிகர் ரஜினிகாந்த் தெரிவித்த ஒரு கருத்து தமிழக அரசியலை மையம் கொண்டிருக்கும் வேளை யில் அது தொடர்பாக பினாங்கு மாநில துணை முதல்வர் ராம சாமி பிபிசி செய்தியாளரிடம் பேசி இருக்கிறார். பெரியாரை விமர்சித்துப் பேசியதற்காக ரஜினி மன்னிப்புக் கேட்க வேண்டிய அவசியம் இல்லை என்றும் பெரியார் குறித்துப் பேசிவிட்ட தால் அவரைக் குற்றவாளி என சொல்வதற்கில்லை என்றும் திரு ராமசாமி குறிப்பிட்டுள்ளார்.

 “அதேசமயம் தமிழர்களின் கலை, கலாசாரம், பண்பாடு, நாகரிகம் ஆகியவற்றை ரஜினி புரிந்து, தெரிந்துகொண்டு செயல்பட்டால் நன்றாக இருக் கும். மூடநம்பிக்கைகளை ஒழிக்க வேண்டும் என்பதே பெரியாரின் முதன்மை விருப்ப மாக இருந்தது,” என்றார் அவர்.


இரண்டு வயது மகள் கொலை: பெண் மீது குற்றச்சாட்டு

ஜோகூர் பாரு: தமது இரண்டு வயது மகளைக் கொலை செய்ததாக 22 வயதுப் பெண் மீது ஜோகூர் பாரு மாஜிஸ்திரேட் நீதிமன்றத்தில் குற்றம் சாட்டப்பட்டுள்ளது.

நூருல் ஷமீரா மஸ்லான் எனும் ஒற்றைப் பெற்றோரான அந்த மலேசியப் பெண் அவரது ஒரே குழந்தையான நூர் ஷஹானா அப்துஸ் குத்துஸை, வேண்டுமென்றே தாக்கி கொலை செய்ததாக குற்றம் சாட்டப்பட்டது.

சுல்தான் இஸ்மாயில் மருத்துவமனையில் இம்மாதம் 13ஆம் தேதி குழந்தை இறந்து போனது. குழந்தையின் உடலில் இருந்த காயங்களைக் கண்டு மருத்துவமனையின் சார்பில் போலிசில் புகார் அளிக்கப்பட்டது.

நூருல் ஷமீராவும் அவரது 33 வயதான ஆண் நண்பரும் ஜனவரி 14ஆம் தேதி கைது செய்யப்பட்டனர்.

தற்போது பிணையில் வெளிவந்திருக்கும் ஆண் நண்பர், வழக்கில் சாட்சியாகப் பங்கெடுப்பார் என்று ‘நியூ ஸ்ட்ரெய்ட்ஸ் டைம்ஸ்’ குறிப்பிட்டது. குற்றம் நிரூபிக்கப் பட்டால் அவருக்கு மரண தண்டனை விதிக்கப்படலாம்.


அரசு சார்பற்ற மலேசிய அமைப்பைச் சாடிய அமைச்சு

சிங்கப்பூரில் மரண தண்டனை கைதிகள் தூக்கிலிடப்படும் முறை குறித்து மலேசியாவைச் சேர்ந்த அரசு சார்பற்ற அமைப்பான லாயர்ஸ் ஃபார் லிபர்ட்டியின் (எல்எஃப்எல்) குற்றச்சாட்டுகள் உண்மையற்றவை என்றும் அபத்தமானவை என்றும் சிங்கப்பூர் உள்துறை அமைச்சு சாடியுள்ளது.

இந்த உண்மையற்ற குற்றச்சாட்டுக்கு எதிராக பொஃமா எனப்படும் இணையவழி பொய்ச்செய்திக்கும் சூழ்ச்சித் திறத்துக்கும் எதிரான பாதுகாப்புச் சட்டத்தை அமைச்சு பயன்படுத்தியுள்ளது. பொய்ச் செய்தியைத் திருத்தும்படி குற்றச்சாட்டை முன்வைத்த எல்எஃப்எல் அமைப்புக்கும் அதைப் பகிர்ந்துகொண்ட சிங்கப்பூர் ஆர்வலர் கெர்ஸ்டன் ஹான், தி ஆன்லைன் சிட்டிசன் இணையத்தளம், யாஹு சிங்கப்பூர் ஆகிய மூன்று தரப்பினர்களுக்கும் அமைச்சு உத்தரவிட்டுள்ளது.

கடந்த ஆண்டு அக்டோபர் மாதம் 2ஆம் தேதியன்று நடைமுறைப்படுத்தப்பட்டதிலிருந்து பொஃமா சட்டம் ஐந்தாவது முறையாகப் பயன்படுத்தப்பட்டுள்ளது.

சிங்கப்பூரில் மரண தண்டனை கைதிகள் தூக்கிலிடப்படும்போது கயிறு அறுந்தால் அதை மூடிமறைக்க, அந்தக் கைதியின் பின் கழுத்தைப் பலங்கொண்டு உதைத்து முறிக்க சிறை அதிகாரிகளுக்கு உத்தரவிடப்பட்டுள்ளதாக எல்எஃப்எல் அமைப்பு இம்மாதம் 16ஆம் தேதியன்று அறிக்கை வெளியிட்டது.

சட்டத்துக்குப் புறம்பான இத்தகைய நடவடிக்கைகளை சிங்கப்பூர் அரசாங்கம் அனுமதிப்பதாக அறிக்கையில் குறிப்பிடப்பட்டிருந்தது. சிங்கப்பூரின் அனைத்து மரண தண்டனைகளும் சட்டப்படி நிறைவேற்றப்படுவதாக அமைச்சு வலியுறுத்தியது.

“சிறைச்சாலைக் கண்காணிப்பாளர், மருத்துவர் முதலியோர் முன்னால் அனைத்து மரண தண்டனைகளும் நிறைவேற்றப்படுகின்றன. மேலும் மரண தண்டனை நிறைவேற்றப்பட்ட 24 மணி நேரத்துக்குள் மரண விசாரணை அதிகாரி உடலைப் பரிசோதனை செய்து மரண தண்டனை முறையாக நிறைவேற்றப்பட்டதை உறுதி செய்ய வேண்டும்,” என்று அமைச்சு கூறியது.

“மரண தண்டனைக்காகப் பயன்படுத்தப்பட்ட கயிறு இந்நாள் வரை ஒருமுறைகூட அறுந்ததில்லை.

மரண தண்டனையை மூர்க்கத்தனமாக நிறைவேற்ற சிறை அதிகாரிகளுக்கு எவ்வித சிறப்புப் பயிற்சியும் அளிக்கப்படவில்லை. எல்எஃப்எல் கூறுவது போன்ற நிகழ்வுகள் நடந்திருந்தால் அவற்றை நாங்கள் முழுமையாக விசாரித்து நடவடிக்கை எடுத்திருப்போம்,” என்று அமைச்சு தெரிவித்தது.

பரபரப்புமிக்க, உண்மையற்ற செய்திகளை வெளியிடும் பழக்கம் எல்எஃப்எல் அமைப்புக்கு இருப்பதாக அமைச்சு கூறியது. சிங்கப்பூருக்குள் போதைப்பொருள் கடத்திய குற்றத்துக்காக மரண தண்டனை விதிக்கப்பட்டுள்ள மலேசியர்களைக் காப்பாற்ற அது அவ்வாறு நடந்துகொள்வதாக அமைச்சு கூறியது.

“சிங்கப்பூருக்குள் போதைப்பொருளைக் கடத்துபவர்கள் பல சிங்கப்பூரர்களின் வாழ்க்கையைச் சீர்குலைக்கின்றனர். தங்கள் குற்றத்துக்கான தண்டனையை அனுபவிக்க இந்தப் போதைப்பொருள் கடத்தல்காரர்கள் தயாராக இருக்க வேண்டும்,” என்று அமைச்சு கூறியது. சிங்கப்பூருக்குள் போதைப்பொருள் கடத்திய குற்றத்துக்காகக் கடந்த ஆண்டு நவம்பர் மாதத்தில் மலேசியரான அப்துல் ஹெல்மி அப்துல் ஹல்மிவுக்கு மரண தண்டனை நிறைவேற்றப்பட்டது.

அதிபரிடம் தாக்கல் செய்யப்பட்ட கருணை மனு நிராகரிக்கப்பட்டதை அடுத்து அவர் தூக்கிலிடப்பட்டார்.

சிங்கப்பூரில் பிடிபடும் போதைப்பொருள் கடத்தல்காரர்களில் 30 விழுக்காட்டினர் மலேசியர்கள் என கடந்த ஆண்டு மே மாதத்தில் சட்ட, உள்துறை அமைச்சர் கா.சண்முகம் தெரிவித்தார்.

“சிங்கப்பூரில் நிறைவேற்றப்படும் மரண தண்டனை குறித்து பொய்ச் செய்தி வெளியிட்டோர் அவர்களது பதிவுக்குப் பக்கத்தில் திருத்த அறிக்கையைப் போட வேண்டும். தங்களது பதிவில் பொய்ச் செய்திகள் அடங்கியிருப்பதாக அவர்கள் குறிப்பிட வேண்டும்,” என்று அமைச்சு தெரிவித்தது. தனது பதிவுக்கு அருகில் திருத்த அறிக்கை போட வேண்டும் என்ற உத்தரவை நீக்கக்கோரி தி ஆன்லைன் சிட்டிசன் இணையத்தளம் மனு தாக்கல் செய்துள்ளது.


மலேசியாவில் குற்றங்கள் குறைந்தன

கோலாலம்பூர்: மலேசியாவில் கடந்த ஆண்டு குற்ற விகிதம் 7.5% குறைந்தது. அதாவது, 100,000 பேருக்கு 249 என்ற விகிதத்தில் குற்றச் செயல்கள் அரங்கேறின.

அந்த எண்ணிக்கையை 269ஆகக் குறைக்கவேண்டும் என இலக்கு நிர்ணயிக்கப்பட்ட நிலையில், அதற்கும் குறைவாக குற்றங்கள் பதிவானதால் போலிஸ் தலைமை ஆய்வாளர் அப்துல் ஹமீத் படோர் குற்ற விசாரணைப் பிரிவை (சிஐடி) வெகுவாகப் பாராட்டினார் .

குறிப்பாக, போதைப்பொருள் தடுப்பில் போலிசார் அதிக கவனம் செலுத்தியதாகவும் குற்றச் செயல்களைத் தடுப்பதற்கு ஒன்பது சிறப்பு நடவடிக்கைகளை மேற்கொண்டதாகவும் திரு படோர் தெரிவித்தார்.

“2019 செப்டம்பர் 10ஆம் தேதி 2.4 பில்லியன் ரிங்கிட் மதிப்புள்ள 12 டன் கொக்கைன் போதைப்பொருளைப் பறிமுதல் செய்ததைப் பெரும் வெற்றியாகக் கருதுகிறோம்,” என்றார் அவர்.

‘ஆபரேஷன் புளூ டெவில்’ மூலமாக போதைப்பொருள் புழங்கியதாக காவல்துறையினர் 269 பேர் கைது செய்யப்பட்டனர்.

அதேபோல, இம்மாதத் தொடக்கத்தில் இருந்து 17ஆம் தேதி வரை போதைப்பொருள் புழங்கிய குற்றத்திற்காக ஒன்பது போலிஸ் அதிகாரிகளும் ஊழியர்களும் பிடிபட்டனர்.

ஒட்டுமொத்தத்தில், கடந்த ஆண்டு மட்டும் வர்த்தகக் குற்ற விசாரணைப் பிரிவு மேற்கொண்ட 17,582 நடவடிக்கைகள் மூலம் 15,876 பேர் சிக்கியதாக திரு படோர் குறிப்பிட்டார்.

இதனிடையே, போக்குவரத்து விசாரணை, அமலாக்கத் துறையினர் சென்ற ஆண்டில் பல்வேறு போக்குவரத்துக் குற்றங்கள் தொடர்பில் 3,086 பேரையும் வேறு குற்றங்களுக்காக 296 பேரையும் கைது செய்தனர்.


ஓட்டுநர் உரிமத் தேர்வு கணினிமயம்

புத்ராஜெயா: மலேசியாவில் வரும் ஜூன் மாதத்தில் இருந்து வாகன ஓட்டுநர் உரிமத்திற்கான தேர்வு கணினிமயமாகிறது. பயிற்சி நிலையங்களில் லஞ்சம் கொடுத்து உரிமம் பெறும் போக்கைக் கட்டுப்படுத்தும் வகையில் இந்த நடவடிக்கை எடுக்கப்பட்டுள்ளது என சாலை போக்குவரத்துத் துறையின் இயக்குநர் ஷஹாருதின் காலித் நேற்று தெரிவித்தார். புதிய முறையில், வாகனம் ஓட்டக் கற்றுக்கொள்பவர்களின் அருகே அதிகாரிகள் அமர்ந்து கண்காணித்து உரிமத்திற்குப் பரிந்துரைக்கும் தேவை இனி இருக்காது.

தேர்வாளர்கள், ஓட்டுநர் பயிற்சிக் கழகத்தின் கட்டுப்பாட்டு அறைக்குள் அமர்ந்தபடி வாகனத்தை ஓட்டுபவரைக் கண்காணிப்பர். அதிகாரிகளும் ஓட்டுநர்களும் ஒருவருக்கொருவர் தொடர்பு கொள்ள முடியாது. எனவே, ஓட்டுநர்கள் லஞ்சம் கொடுத்து உரிமம் பெறுவது இனி தவிர்க்கப்படும் என்று

திரு ஷஹாருதின் நம்பிக்கை தெரிவித்துள்ளார்


வூஹான்: ஜோகூர் பாருவில் தனிமைப்படுத்தப்பட்ட எண்மர்

ஜோகூர் பாருவில் உள்ள ஹோட்டல் ஒன்றில் எட்டுப் பேர் தனிமைப்படுத்தப்பட்டு மருத்துவக் கண்காணிப்பில் வைக்கப்பட்டிருப்பதாகத் தெரிவிக்கப்பட்டுள்ளது. அவர்கள் அனைவரும் சீனாவைச் சேர்ந்தவர்கள் என்று தெரிவிக்கப்பட்டது.

வூஹான் ‘கொரோனா வைரஸ்’ கிருமித் தொற்றினால் அவர்கள் பாதிக்கப்பட்டிருக்கலாம் என்ற சந்தேகத்தின்பேரில் அவர்கள் தனிமைப்படுத்தப்பட்டுள்ளனர்.

சிங்கப்பூரில் அந்தக் கிருமித்தொற்று இருப்பதாக உறுதிசெய்யப்பட்ட ஒருவருடன் அந்த எட்டுப்பேரும் நெருங்கிய தொடர்பிலிருந்ததாகக் கூறப்படுகிறது.

ஆனால், அவர்களுக்கு கிருமித் தொற்றின் அறிகுறி ஏதும் தென்படவில்லை என்றும் அவர்கள் சந்தேகத்தின்பேரில் கண்காணிக்கப்படுவதாகவும் மலேசிய துணை சுகாதார அமைச்சர் டாக்டர் லீ பூன் சை கூறினார்.

#தமிழ்முரசு #வூஹான் #ஜோகூர்பாரு #மலேசியா


மகாதீர்: சீன சுற்றுப்பயணிகள் அனைவரையும் தனிமைப்படுத்துவது சாத்தியமல்ல

இவை ஒரு புறம் இருக்க, மலேசியாவுக்கு சீன சுற்றுப்பயணிகள் பலர் வருவதால் அவர்கள் அனைவரையும் தனிமைப்படுத்துவது சாத்தியமல்ல என்று மலேசியப் பிரதமர் டாக்டர் மகாதீர் முகம்மது தெரிவித்துள்ளார்.

“சில சமயங்களில் சீனாவி

லிருந்து வரும் சுற்றுப்பயணிகளின் எண்ணிக்கை 2 மில்லியனைத் தொடுகிறது. அவர்கள் அனைவரையும் கொண்டுபோய் எங்கு வைப்பது?,” என்று சீன சுற்றுப்பயணிகள் மலேசியாவுக்குள் வருவதைத் தடுப்பது அல்லது உடனடியாகத் தனிமைப்படுத்துவது குறித்து செய்தியாளர்கள் கேள்வி எழுப்பியபோது டாக்டர் மகாதீர் பதிலளித்தார்.

வூஹான் கிருமித் தொற்றால் மலேசியாவில் நான்கு பேர் பாதிக்கப்பட்டிருப்பதாக உறுதி செய்யப்பட்டுள்ளது. மூன்று பேருக்கு அந்த நோய் தொற்றியிருப்பதாக கடந்த சனிக்கிழமையன்று மலேசிய சுகாதார அமைச்சர் ஸுல்கிஃப்லி அகமது அறிவித்தார். இதையடுத்து, இன்னொருவருக்கும் அந்த நோய் தொற்றியிருப்பதாக மலேசிய சுகாதார அமைச்சு தகவல் வெளியிட்டது.

மலேசியாவில் வூஹான் கிருமித் தொற்றால் பாதிக்கப்பட்ட முதல் மூன்று பேர் சீன நாட்டவர்கள்.

அவர்கள் மூவரும் சிங்கப்பூரிலிருந்து ஜோகூர் பாரு வழியாக மலேசியாவுக்குள் நுழைந்தனர். அவர்கள் வூஹான் கிருமித் தொற்றுக்காக சிங்கப்பூரில் சிகிச்சை பெற்று வரும் 66 வயது ஆடவரின் மனைவி, இரண்டு பேரன்கள். பேரன்களின் வயது 11 மற்றும் 2.

நோயால் பாதிக்கப்பட்டுள்ள நான்காவது நபர் வூஹானைச் சேர்ந்த 40 வயது ஆடவர். கடந்த புதன்கிழமையன்று சிங்கப்பூரி

லிருந்து அவர் ஜோகூருக்குப் பேருந்து மூலம் பயணம் செய்தார். கடந்த வியாழக்கிழமையிலிருந்து அவர் காய்ச்சலால் அவதியுற்றதாகவும் ஜோகூரில் உள்ள மருத்துவமனைக்குச் சிகிச்சை பெற்றுக்கொள்ள சென்றதாகவும் மலேசிய சுகாதார அமைச்சு கூறியது.

இந்நிலையில், மலேசியாவுக்கு வந்திருந்த சீன சுற்றுப்பயணிகளின் 2 வயது குழந்தைக்கு வூஹான் கிருமித் தொற்று ஏற்பட்டிருக்கலாம் என்று சந்தேகிக்கப்பட்டது.

இதையடுத்து, தனிமைப்படுத்தப்படுவதற்குள் தப்பிச் செல்ல முயன்ற அந்த மூவரையும் மலேசிய அதிகாரிகள் சினாய் அனைத்துலக விமான நிலையத்தில் தடுத்து வைத்தனர்.

அவர்கள் மூவருக்கும் மருத்துவப் பரிசோதனை நடத்தப்பட்டதாகவும் அவர்கள் தனிமைப்படுத்தப்பட்டிருப்பதாகவும் ஜோகூர் போலிஸ் படைத் தலைவர் முகம்மது கமாருதீன் முகம்மது தீன் தெரிவித்தார்.


மலேசிய போலிஸ்: சிங்கப்பூரர் மாரடைப்பால் இறந்தார்; கொரோனா வைரஸ் தொற்றால் அல்ல

மலேசியாவின் ஜோகூர் மாநிலத்தின் தஞ்சோங் குப்பாங் பகுதியில் உள்ள சுல்தான் அபு பக்கர் சோதனைச் சாவடியில் சுற்றுப்பயணப் பேருந்து ஒன்றில் ஆடவர் ஒருவர் நேற்று முன்தினம் உயிரிழந்தது வூஹான் ‘கொரோனா’ வைரஸ் தொற்றால் அல்ல என்று மலேசிய போலிஸ் தெளிவுபடுத்தியுள்ளது. மாறாக, அவர் மாரடைப்பால் உயிரிழந்ததாக தெரிவிக்கப்பட்டுள்ளது.

உயிரிழந்த அந்த 78 வயது ஆடவர் சீன நாட்டவர் என வதந்திகள் பரவிய நிலையில், அவர் சிங்கப்பூரர் என இஸ்கந்தர் புத்திரி பகுதியின் உதவி ஆணையர் ஸுல்கைரி முக்தர் கூறினார்.

இரண்டாம் இணைப்புப் பாலம் அருகே உள்ள சுல்தான் அபு பக்கர் சோதனைச் சாவடியில் குடிநுழைவு அதிகாரியிடமிருந்து அன்று காலை 7.05 மணியளவில் தனக்கு தொலைபேசி அழைப்பு வந்ததாக திரு முக்தர் சொன்னார். சோதனைச் சாவடியில் குடிநுழைவுச் சோதனைக்காக அந்தச் சுற்றுப்பயணப் பேருந்து நிறுத்தப்பட்டிருந்தபோது சிங்கப்பூர் ஆடவர் அப்பேருந்தில் சுயநினைவற்ற நிலையில் இருந்தது தனக்குத் தெரிவிக்கப்பட்டதாக திரு முக்தர் கூறினார்.

“அந்த ஆடவரும் அவரது 68 வயது மனைவியும் சிங்கப்பூரிலிருந்து ஜெண்டிங் ஹைலண்ட்ஸ் பகுதிக்கு பயணம் மேற்கொண்டதாக ஆரம்பகட்ட விசாரணையில் தெரியவந்துள்ளது.

“சோதனைச் சாவடியில் பேருந்து நின்றபோது தனக்கு நெஞ்சுவலி ஏற்பட்டதாக அந்த ஆடவர் தனது மனைவியிடம் கூறினார்,” என்று திரு முக்தர் சொன்னார்.

சுல்தானா அமினா மருத்துவமனைக்குக் கொண்டுசெல்லப்பட்ட அந்த ஆடவர் மாரடைப்பால் உயிரிழந்துவிட்டதை மருத்துவர்கள் உறுதிப்படுத்தியதாக திரு முக்தர் கூறினார். அந்த ஆடவருக்கு இதய நோய் இருந்ததாகவும் அது தொடர்பில் சிங்கப்பூரில் அவர் சிகிச்சை பெற்று வந்ததாகவும் தெரிவிக்கப்பட்டது.

“இச்சம்பவம் குறித்த தகவல் சமூக ஊடகங்களில் வேகமாகப் பரவி வருகிறது. தாங்கள் பெறும் செய்தி உண்மையானதுதானா என்பதை உறுதிசெய்த பிறகே அதைப் பகிருமாறு பொதுமக்களுக்கு அறிவுறுத்துகிறோம்.

“குற்றவியல் தண்டனைச் சட்டத்தின் 505 (பி) சட்டப்பிரிவின் கீழ் பொய்ச் செய்தியைப் பரப்பிய நபர் விசாரணைக்கு உட்படுத்தப்பட்டுள்ளார்,” என்றார் திரு முக்தர்.

குற்றம் நீருபிக்கப்பட்டால் அவருக்கு அதிகபட்சம் ஈராண்டு வரையிலான சிறைத் தண்டனை அல்லது அபராதம் அல்லது இரண்டுமே விதிக்கப்படலாம்.


மலேசியாவின் அனைத்து குடிநுழைவு வாயில்களிலும் சுகாதாரப் பரிசோதனை தீவிரம்

கோலாலம்பூர்: மலேசியா அதன் அனைத்து குடிநுழைவு வாயில்களிலும் சுகாதாரப் பரிசோதனைகளை முடுக்கிவிட்டுள்ளது. வூஹான் ‘கொரோனா’ வைரஸ் பரவுவதைத் தடுப்பது அதன் நோக்கம்.

சளி, இருமல், காய்ச்சலோடு வரும் பயணிகளைக் கண்டுபிடிக்க, குடியேற்ற முகப்புகள் அனைத்திலும் உடல் வெப்பநிலையைக் கண்காணிக்கும் உணர்கருவிகள் பொருத்தப்பட்டுள்ளதாக அந்நாட்டு சுகாதார அமைச்சின் தலைமை இயக்குநர் நூர் ஹிஷாம் அப்துல்லா நேற்று தெரிவித்தார்.

துவாஸ் இரண்டாம் இணைப்புப் பாலத்தில் உள்ள சுல்தான் அபு பக்கர் சோதனைச் சாவடிக்கு நேற்று வருகை புரிந்த அவர், இதனை தெரிவித்தார்.

மலேசியாவில் மொத்தம் 64 குடிநுழைவு வாயில்கள் உள்ளன.

பயணிகளுக்கு வைரஸ் தொற்று ஏற்பட்டிருக்கலாம் என சந்தேகிக்கப்பட்டால், சுகாதாரப் பரிசோதனை அறைகளில் அவர்கள் பரிசோதிக்கப்படுவர். பின்னர், ஜோகூர் பாருவில் உள்ள சுல்தானா ஆமினா மருத்துவமனையில் தொற்றுநோய்களைக் கையாளும் மருத்துவக் குழுவிடம் பயணிகள் ஒப்படைக்கப்படுவர் என்று டாக்டர் நூர் ஹிஷாம் கூறினார்.

நேற்று நிலவரப்படி மலேசியாவில் நால்வருக்கு வைரஸ் தொற்றியிருப்பது உறுதி செய்யப்பட்டது. அவர்கள் அனைவரும் சீனாவின் வூஹான் நகரைச் சேர்ந்தவர்கள்.

ஜோகூரில் மட்டும் ஆறு குடிநுழைவு வாயில்கள் இருப்பதை டாக்டர் நூர் ஹிஷாம் சுட்டினார். அவற்றில் சிங்கப்பூரிலிருந்து மலேசியாவுக்குச் செல்ல வகைசெய்யும் உட்லண்ட்ஸ் கடற்பாலமும் துவாஸ் இரண்டாம் இணைப்புப் பாலமும் அடங்கும்.

கடந்த ஆண்டு இரண்டாம் இணைப்புப் பாலம் வழியாக மட்டும் நாள் ஒன்றுக்கு 3,000லிருந்து 3,500 வரையிலான சீனப் பயணிகள் மலேசியாவுக்குள் நுழைந்ததாக டாக்டர் நூர் ஹிஷாம் சொன்னார். அவர்களில் பெரும்பாலானோர் சுற்றுப்பயணப் பேருந்துகள் மூலம் ஜெண்டிங் ஹைலண்ட்ஸ் பகுதிக்குச் சென்றதாகக் கூறப்படுகிறது.

துவாஸ் குடிநுழைவுச் சோதனைச்சாவடியைக் கடந்து ஜோகூர் பக்கம் உள்ள சோதனைச்சாவடியில் சீனப் பயணிகளுக்கென தனிப்பட்ட ஒரு குடிநுழைவுத் தடம் ஒதுக்கப்பட்டுள்ளது.

சீனாவின் ஹுபெய் மாநிலத்தைச் சேர்ந்த சீன நாட்டவர்களுக்கு மலேசியாவுக்குள் நுழைய நேற்று முன்தினம் தடை விதிக்கப்பட்டது. எனினும், வைரஸ் தொற்று அதிகரிக்கக்கூடும் என்ற அச்சம் நிலவுவதால், அந்நாட்டிற்குள் நுழைய அனைத்து சீனப் பயணிகளுக்கும் தடை விதிக்கப்பட வேண்டும் என்ற மலேசியர்களின் கோரிக்கை வலுத்து வருகிறது. இதற்கு குரல் கொடுக்கும் வகையில் கடந்த வாரயிறுதியில் 360,000க்கும் அதிகமானோர் இணைய மனு ஒன்றில் கையெழுத்திட்டனர்.


சாமிநாதனின் பிணை மனுவை தள்ளுபடிசெய்தது மலேசிய நீதிமன்றம்

கோலாலம்பூர்: விடுதலைப் புலிகள் இயக்கத்துடன் தொடர்புடைய இரண்டு குற்றச்சாட்டுக்களை எதிர்நோக்கியிருக்கும் காடெக் சட்டமன்ற உறுப்பினரான ஜி.சாமிநாதனின் பிணை மனுவை உயர்நீதிமன்றம் நேற்று தள்ளுபடி செய்தது.

விடுதலைப் புலிகள் இயக்கம் பயங்கரவாத இயக்கம் அல்ல என்பதை அரசாங்க பதிவேட்டிலிருந்து உள்துறை அமைச்சு இன்னும் மீட்டுக்கொள்ளவில்லை என்று நீதித்துறை ஆணையர் அகமட் ஷாரிர் முகமட் சாலே தமது தீர்ப்பில் சுட்டிக்காட்டினார்.

தமிழ் ஈழ விடுதலைப் புலிகள் இயக்கத்திற்கு ஆதரவு வழங்கியது மற்றும் அந்த இயக்கத்தின் ஆவணங்களை வைத்திருந்ததாக கொண்டுவரப்பட்ட இரண்டு குற்றச்சாட்டுக்களை இம்மாதம் 20ஆம் தேதி சாமிநாதன் மறுத்து விசாரணை கோரியிருந்தார்.

சாமிநாதன் சார்பில் முன்னி லையான வழக்கறிஞர் ஹர்ஷான் ஷமானி பிணை கோரி தாக்கல் செய்த மனு மீது நேற்று விசாரணை நடைபெற்றது.


மலேசியாவில் தைப்பூசக் கொண்டாட்டம் ரத்தாகுமா?

மலேசியாவில் தைப்பூசம் வெகு விமரிசையாக ஆண்டுதோறும் கொண்டாடப்பட்டு வருகிறது. இவ்வாண்டு தைப்பூசம் அடுத்த மாதம் (பிப்ரவரி) எட்டாம் தேதி கொண்டாடப்பட உள்ளது.

இந்நிலையில், கிருமித் தொற்று பரவுவதைத் தடுக்கும் நோக்கில் பெரும் கூட்டங்கள் நடத்துவதை அரசாங்கம் கட்டுப்படுத்தக்கூடும் என்று மலேசிய செய்தி இணையப்பக்கமான ‘தமிழர்ஊடகம்’ குறிப்பிட்டுள்ளது.

தைப்பூசம் போன்ற லட்சக்கணக்கானோர் கூடும் விழாக்களை ரத்து செய்வது குறித்த முடிவு, உலக சுகாதார நிறுவனம் வெளியிடும் தகவல்களைப் பொறுத்து அமையும் என்று மலேசியாவின் துணைப் பிரதமர் டாக்டர் வான் அஸிஸா வான் இஸ்மாயில் கூறியுள்ளார்.

சீனாவின் வூஹானிலிருந்து பரவும் கொரோனா கிருமித் தொற்று, சிங்கப்பூர், மலேசியா உட்பட பல்வேறு நாடுகளில் பெரும் அச்சுறுத்தலாக இருந்து வருகிறது.

இன்று (ஜனவரி 30) மலேசியாவில் மேலும் ஒருவருக்கு இந்த கிருமித்தொற்று உறுதிப்படுத்தப்பட்டுள்ளதையடுத்து அங்கு மொத்தம் 8 பேர் பாதிக்கப்பட்டுள்ளனர்.

இன்று நடைபெற்ற செய்தியாளர் கூட்டத்தில் பேசிய அவர், “கிருமித் தொற்றின் நிலவரம் என்ன என்பதைப் பார்த்து முடிவு செய்யலாம்,” என்றார் அவர்.

தைப்பூசக் கொண்டாட்டங்களின்போது மலேசியாவின் பத்து மலையில் அமைந்திருக்கும் ஸ்ரீ சுப்பிரமணியர் ஆலத்தில் பெருந்திரளாக மக்கள் கூடுவது வழக்கம்.

மலேசியர்கள் மட்டுமின்றி அண்டை நாடுகளைச் சேர்ந்தவர்களும் சுற்றுப்பயணிகளும் அந்தக் காலகட்டத்தில் அங்கு செல்வர். கடந்த ஆண்டு தைப்பூசத்தின்போது சுமார் 1.6 மில்லியன் மக்கள் அங்கு கூடினர் என்பது குறிப்பிடத்தக்கது.

“இத்தகைய கூட்டங்களை உலக சுகாதார நிறுவனம் நடத்த வேண்டாமென்று கூறினால் அதன் தொடர்பில் தகவல் வெளியிடுவோம்,” என்று திருவாட்டி வான் அஸிஸா கூறியதாக 'தமிழர்ஊடகம்' குறிப்பிட்டது.

விளையாட்டு நிகழ்ச்சிகள், சமயம் சார்ந்த புனிதயாத்திரைகள் போன்ற பெருங் கூட்ட நிகழ்ச்சிகள் பொதுமக்களுக்கு சுகாதார அச்சுறுத்தலாக விளங்கக்கூடும் என்றும் அந்தக் கூட்டங்கள் நடைபெறும் நாடு அல்லது நகரத்தின் பொதுச் சுகாதார மூலங்கள் பாதிக்கப்படக்கூடும் என்றும் உலக சுகாதார நிறுவனம் குறிப்பிடுகிறது.

இதற்கிடையே, ஹுபெய் மாகாணத்தின் வூஹானில் இருக்கும் 78 மலேசியர்களை அங்கிருந்து வெளியேற்றி மலேசியாவுக்குக் கொண்டு வருவதன் தொடர்பில் சீனாவுடன் பேச்சுவார்த்தை நடத்தியதாக மலேசிய பிரதமர் டாக்டர் மகாதிர் முகமது இன்று காலை தெரிவித்தார்.

அவ்வாறு 78 பேரும் மலேசியாவுக்கு அழைத்து வரப்பட்டால் அவர்கள் உடனடியாக தனிமைப்படுத்தப்பட்டு கண்காணிக்கப்படுவார்கள் என வான் அஸிஸா குறிப்பிட்டார்.

வேகமாகப் பரவி வரும் வூஹான் கிருமித்தொற்றுக் குறித்து முன்னெச்சரிக்கை நடவடிக்கைகளை எடுக்கும்படி உலக நாடுகளை எச்சரித்துள்ளது உலக சுகாதார நிறுவனம்.

இந்தக் கிருமித் தொற்றின் தொடர்பில் அனைத்துலக அளவில் அவசர நிலையை அறிவிப்பது தொடர்பான அவசரக் கூட்டத்துக்கு நிறுவனம் இன்று ஏற்பாடு செய்துள்ளது.

#மலேசியாதைப்பூசம் #தமிழ்முரசு #வூஹான்கிருமித்தொற்று


வூஹானிலிருந்து வந்த 14 பயணிகளை திருப்பி அனுப்பிய மலேசியா

வூஹானிலிருந்து விமானம் மூலம் கோலாலம்பூர் அனைத்துலக விமான நிலையத்துக்கு வந்த 14 சுற்றுப் பயணிகள் நாட்டுக்குள் நுழையாமல் தடுக்கப்பட்டனர் என்று மலேசிய உள்துறை அமைச்சர் முஹைதீன் யாசின் தெரிவித்தார்.

அவர்கள் அனைவரும் நேற்று முன்தினம் (ஜனவரி 28) மலேசியாவிலிருந்து திருப்பி அனுப்பப்பட்டதாகத் தெரிவிக்கப்பட்டது.

“கோலாலம்பூர் அனைத்துலக விமான நிலையத்தில் வூஹானிலிருந்து வந்த 14 பயணிகள் தரையிறங்கியிருப்பதாக என்னிடம் தெரிவிக்கப்பட்டது. பின்னர் அவர்கள் அனைவரும் நாட்டுக்குள் நுழைய விடாமல் திருப்பியனுப்பப்பட்டனர்,” என்று புக்கிட் அமானில் நடைபெற்ற செய்தியாளர் கூட்டத்தில் அமைச்சர் சொன்னார்.

மலேசியாவுக்குள் நுழையும் வாயில்களில் உள்ள அதிகாரிகள் சுகாதாரத்தை விட்டுக் கொடுக்காமல் கடுமையான வழிகாட்டி விதிமுறைகளைப் பின்பற்றி வருகின்றனர் என்று அமைச்சர் மேலும் கூறினார்.

கொரோனா கிருமி பரவல் குறித்து பொய்ச் செய்தி பரவுவதைப் பற்றி பேசிய அவர், அச்சத்தை ஏற்படுத்தும் பொய்ச் செய்திகளை நம்ப வேண்டாம், ஏற்கெனவே பொய்ச் செய்திகளைப் பரப்பிய எட்டுச் சம்பவங்கள் நடந்துள்ளன. அவை அனைத்து மீதும் நடவடிக்கை எடுக்கப்பட்டுள்ளது என்றார்.

இதற்கிடையே மலேசியாவில் கொரோனா கிருமித் தொற்றிய சம்பவங்கள் 8க்கு அதிகரித்துள்ளது.

பாதிக்கப்பட்ட எட்டுப் பேரும் சீன நாட்டவர்களைச் சேர்ந்தவர்கள் என்று சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

எட்டாவது நபரான 49 வயது பெண், ஜோகூரில் உள்ள பெர்மாய் மருத்துவமனையில் தனிமைப்படுத்தப்பட்டுள்ளார்.

அவரது உடல்நிலை சீராக இருப்பதாக டாக்டர் நூர் ஹிஷாம் தெரிவித்தார்.

இந்தச் சூழ்நிலையில் பொதுமக்கள் முகக் கவசத்தை எப்போதும் அணிய வேண்டியதில்லை என்று அறிவுறுத்தப்பட்டுள்ளது.

சுங்கை புலோ மருத்துவமனையின் மூத்த மருத்துவரான டாக்டர் பெனடிக்ட் சிம், உள்ளூரில் மலேசியர்களிடையே இன்னமும் கொரோனா கிருமி பரவாததால் முகக் கவசத்துக்கு அவசியமில்லை என்றார்.

அதே சமயத்தில் முகக் கவசங்களை அதிக விலைக்கு விற்றால் அமைச்சு கடுமையான நடவடிக்கைகளை எடுக்கும் என்று உள்ளூர் வர்த்தக, பயனீட்டாளர் விவகார அமைச்சர் சோங் சியங் ஜென் எச்சரித்துள்ளார்.

#வூஹான்மலேசியா #தமிழ்முரசு


வூஹானிலிருந்து மலேசியா வந்த 14 பயணிகள் திருப்பி அனுப்பப்பட்டனர்

கோலாலம்பூர்: வூஹானிலிருந்து விமானத்தில் வந்த 14 பயணிகளும் நாட்டுக்குள் நுழையாமல் தடுக்கப்பட்டனர் என்று மலேசிய உள்துறை அமைச்சர் முஹைதீன் யாசின் நேற்று தெரிவித்துள்ளார்.

“செவ்வாய்க்கிழமை கோலாலம்பூர் அனைத்துலக விமான நிலையத்தில் வூஹானிலிருந்து வந்த 14 பயணிகள் தரையிறங்கியிருப்பதாக என்னிடம் தெரிவிக்கப்பட்டது. பின்னர் அவர்கள் அனைவரும் நாட்டுக்குள் நுழைய விடாமல் திருப்பியனுப்பப்பட்டனர்,” என்று புக்கிட் அமானில் நடைபெற்ற செய்தியாளர் கூட்டத்தில் அமைச்சர் சொன்னார்.

மலேசியாவுக்குள் நுழையும் வாயில்களில் உள்ள அதிகாரிகள் சுகாதாரத்தை விட்டுக் கொடுக்காமல் கடுமையான வழிகாட்டி விதிமுறைகளைப் பின்பற்றி வருகின்றனர் என்று அமைச்சர் மேலும் கூறினார்.

‘கொரோனா’ கிருமி பரவல் குறித்து பொய்ச் செய்தி பரவுவதைப் பற்றி பேசிய அவர், அச்சத்தை ஏற்படுத்தும் பொய்ச் செய்திகளை நம்ப வேண்டாம், ஏற்கெனவே பொய்ச் செய்திகளைப் பரப்பிய எட்டு சம்பவங்கள் நடந்துள்ளன. அவை அனைத்து மீதும் நடவடிக்கை எடுக்கப்பட்டுள்ளது என்றார்.

இதற்கிடையே மலேசியாவில் ‘கொரோனா’ கிருமித் தொற்றிய சம்பவங்கள் 8க்கு அதிகரித்துள்ளது. எட்டும் சீன நாட்டவர்களைச் சேர்ந்த சம்பவங்கள் என்று சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

எட்டாவது நபரான 49 வயது பெண், ஜோகூரில் உள்ள பெர்மாய் மருத்துவமனையில் தனிமைப்படுத்தப்பட்டுள்ளார். அவரது உடல்நிலை சீராக இருப்பதாக டாக்டர் நூர் ஹிஷாம் தெரிவித்தார்.

இந்தச் சூழ்நிலையில் பொதுமக்கள் முகக் கவசத்தை எப்போதும் அணிய வேண்டியதில்லை என்று அறிவுறுத்தப்பட்டுள்ளது.

சுங்கை புலோ மருத்துவமனையின் மூத்த மருத்துவரான டாக்டர் பெனடிக்ட் சிம், உள்ளூரில் மலேசியர்களிடையே இன்னமும் ‘கொரோனா’ கிருமி பரவாததால் முகக் கவசத்துக்கு அவசியமில்லை என்றார். அதே சமயத்தில் முகக் கவசங்களை அதிக விலைக்கு விற்றால் அமைச்சு கடுமையான நடவடிக்கைகளை எடுக்கும் என்று உள்ளூர் வர்த்தக, பயனீட்டாளர் விவகார அமைச்சர் சோங் சியங் ஜென் எச்சரித்துள்ளார்.


குண்டர் கும்பல் சூழ்ந்ததால் வேலியைத் தாண்டி ஓடிய மலேசிய அமைச்சர்

மலேசிய பிரிபூமி பெர்சத்து கட்சியின் இளையர் அணியினர் நடத்திய கூட்டத்தில் குண்டர் கும்பல் புகுந்து கலவரத்தில் ஈடுபட்டது.

இதனால் அந்தக் கூட்டத்தில் பங்கேற்ற இளையர் அணித் தலைவரும் இளையர், விளையாட்டுத் துறை அமைச்சருமான சையத் சாதிக் சையத் அப்துல் ரஹ்மான் வேலியைத் தாண்டி தப்பியோடினார்.

வெள்ளிக்கிழமை இரவு உலு திராமில் நடந்த சம்பவம் குறித்து பெர்சத்து கட்சியின் இளையர் அணியினர் போலிசில் புகார் அளித்துள்ளனர்.

அடையாளம் தெரியாத ஒரு கும்பல் உள்ளே புகுந்து கூச்சலையும் குழப்பத்தையும் ஏற்படுத்தியதாக தமது ஃபேஸ்புக் பதிவில் திரு சையத் தெரிவித்தார்.

“கருப்பு உடை அணிந்த சுமார் 200 பேர் எங்களை சூழ்ந்து கொண்டனர். எங்களைப் பார்த்து கூச்சல் போட்டு குழப்பத்தை ஏற்படுத்தினர். அவர்களுடைய செயல்கள் பாதுகாப்புக்கு அச்சுறுத்தலாக இருந்தன. இந்த குண்டர் கும்பலிடமிருந்து தப்பிக்க வேலியைத் தாண்டி ஓட வேண்டியிருந்தது,” என்று ஃபேஸ்புக் பதிவில் திரு சையத் குறிப்பிட்டார்.

வன்முறையில் ஈடுபட்டவர்களை காணொளியில் பதிவு செய்து வைத்துள்ளதாகவும் அவர் தெரிவித்தார்.

#மலேசியா #தமிழ்முரசு #ஜோகூர்


சீனாவிலிருந்து 40 மலேசிய மாணவர்கள் நாடு திரும்பினர்

சீனாவில் பயின்றுவரும் கிட்டத்தட்ட 40 மலேசிய மாணவர்கள் அண்மையில் நாடு திரும்பினர்.

அவர்கள் தனிமைப்படுத்தப்படாவிடினும் வீட்டில் இருந்தபடியே கண்காணிக்கப்படுவர் எனத் தெரிவிக்கப்பட்டுள்ளது.

அவர்களில் பெரும்பாலானோர் பெய்ஜிங்கில் படித்து வருவதாகக் கூறப்பட்டது.

நாடு திரும்பியதும் அவர்களுக்கு விமான நிலையத்திலேயே மருத்துவப் பரிசோதனைகள் மேற்கொள்ளப்பட்டதாகவும் அவர்கள் அனைவரும் 14 நாட்கள் கண்காணிப்பில் வைக்கப்பட்டுள்ளதாகவும் வெளியுறவு அமைச்சு தெரிவித்தது.

“இதுவரையிலும், சீனாவிலிருந்து திரும்பிய அந்த மாணவர்கள் அனைவரும் நல்ல உடல்நிலையுடன் உள்ளனர்,” என அமைச்சு குறிப்பிட்டது.

மலேசியாவில் இதுவரை எட்டுப் பேருக்கு வூஹான் கொரோனா கிருமித்தொற்று இருப்பது உறுதிசெய்யப்பட்டுள்ளது. அவர்கள் அனைவரும் சீனாவைச் சேர்ந்தவர்கள்.

ஹுபெய் மாநிலத்தில் இருக்கும் 117 மாணவர்களைத் திரும்ப அழைத்து வருவதற்கான முயற்சிகளை அரசாங்கம் மேற்கொண்டு வருவதாக ஊடகங்கள் செய்தி வெளியிட்டுள்ளன.

#வூஹான் #தமிழ்முரசு #மலேசியா


ஏர்பஸ்-ஸ்ரீலங்கன் ஏர்லைன்ஸ் ஊழலை விசாரிக்கும் இலங்கை; மலேசியாவிலும் விசாரணை

விமானங்களைக் கொள்முதல் செய்வதில் ஸ்ரீலங்கன் ஏர்லைன்ஸ் விமான நிறுவனத்துக்கும் ஐரோப்பிய விமானத் தயாரிப்பு நிறுவனமான ஏர்பஸ் இண்டஸ்ட்ரீஸுக்கும் இடையில் நடைபெற்ற பெரும் நிதி முறைகேடு குறித்து முழுமையாக விசாரணை நடத்த இலங்கை அதிபர் கோத்தபய ராஜபக்சே உத்தரவிட்டு உள்ளார்.

இந்த நிதி முறைகேடு தொடர்பான செய்தி இலங்கையில் வெளியாகும் ஆங்கில சஞ்சிகையில் நேற்று (பிப்ரவரி 2) வெளியானது. இணையத்தளம் ஒன்றிலும் அது தொடர்பான தகவல் பதிவவேற்றப்பட்டது.

ஸ்ரீலங்கன் ஏர்லைன்ஸ் விமான நிறுவனத்தின் அதிகாரி ஒருவரின் மனைவியின் பெயரில் இயங்கும் நிறுவனர் ஏர்பஸ் நிறுவனத்திடனம் 2 மில்லியன் அமெரிக்க டாலர் லஞ்சம் பெற்றதாக அந்தச் செய்திகளில் குறிப்பிடப்பட்டு இருந்தது. 2011 ஜூலை மாதத்துக்கும் 2015 ஜூன் மாதத்துக்கும் இடையில் ஏர்பஸ் நிறுவனத்துக்கும் ஸ்ரீலங்கன் ஏர்லைன்ஸ் நிறுவனத்துக்கும் இடையில் பல்வேறு லஞ்ச ஊழல் விவகாரங்கள் அரங்கேறியதாகவும் அவை குறிப்பிட்டன.

அந்தத் தகவல்களுக்கு ஆதாரமாக பிரிட்டனின் எஸ்எஃப்ஓ எனப்படும் கடும் மோசடிகளைக் கண்டறியும் அலுவலகத்தின் அறிக்கை வெளியிடப்பட்டிருந்தது.

இந்தச் செய்திகளை அறிந்ததுமே முறைகேட்டில் ஈடுவட்டவர்களை அடையாளம் காண்பதற்கான விசாரணையை உடனே தொடங்குமாறு அதிபர் உத்தரவிட்டதாக இலங்கை அதிபர் அலுவலகம் ஞாயிற்றுக்கிழமை மாலை அறிக்கை வெளியிட்டது.

$68 மி. லஞ்சம்: மலேசியாவும் விசாரணை:
 இலங்கையில் நடைபெற்றதுபோல மலேசியாவின் ஏர்ஏஷியா நிறுவனத்துக்கும் ஏர்பஸ் நிறுவனத்துக்கும் இடையில் 50 மில்லியன் அமெரிக்க டாலர் (S$68 மில்லியன்) அளவுக்கு முறைகேடு நடந்திருப்பதாகக் கூறப்படும் புகாரை மலேசிய ஊழல் தடுப்பு ஆணையம் விசாரித்து வருகிறது.

ஏர்ஏஷியா குழுமத்துடன் தொடர்புடைய நிர்வாகிகளுக்கு தனது நிறுவனத்தைச் சேர்ந்தோர் லஞ்சம் தருவதைத் தடுக்க ஏர்பஸ் தவறிவிட்டதாக கடந்த வெள்ளிக்கிழமை எஸ்எஃப்ஓ தெரிவித்து இருந்தது. அதன் அடிப்படையில் மலேசிய அரசாங்கம் விசாரணையை முடுக்கிவிட்டது.

#ஏர்பஸ் #இலங்கை #மலேசியா #தமிழ்முரசு


முறைகேட்டு புகாரை நஜிப் சத்தியம் செய்து மறுத்தார்

கோலாலம்பூர்: முன்னாள் மலேசிய பிரதமர் நஜிப் ரசாக் தம் மீதான முறைகேட்டை நேற்று நீதிமன்றத்தில் அடியோடு மறுத்தார்.

எஸ்ஆர்சி இண்டர்நேஷனல் நிறுவனத்திடமிருந்து 42 மில்லியன் ரிங்கிட் தொகையை தமது சொந்தக் கணக்கிற்கு மாற்ற உத்தரவிட்டதாகக் கூறப்படும் புகாரை சத்தியம் செய்து மறுத்தார் அவர்.

அதனைச் செய்ய யாருக்கும் எப்போதும் உத்தரவிட்டதில்லை என்பதை அரபு சொற்றொடர் மூலம் திரு நஜிப் உறுதி அளித்தார்.

முஸ்லிம்கள் தங்கள் மீது களங்கம் இல்லை என சத்தியமாக மறுக்கப் பயன்படுத்தும் சொற்றொடர் அது.

அவரிடம் நேற்று நடத்தப்பட்ட குறுக்கு விசாரணையின்போது எஸ்ஆர்சி இண்டர்நேஷனல் நிறுவனத்தின் தலைமை நிர்வாக அதிகாரி ஃபைசால் ஆரிஃப் காமிலுக்கு உத்தரவிடவில்லை என்பதை விளக்குமாறு வழக்கறிஞர் கேட்டபோது திரு நஜிப் இந்தச் சொற்றொடரைப் பயன்படுத்தினார்.

“அதுபோன்ற உத்தரவை நான் பிறப்பித்ததற்கான எந்தவோர் ஆதாரமுமில்லை. மேலும் அதனை நிரூபிக்க எந்தச் சாட்சியும் இல்லை,” என்றார் அவர்.

அவர் இதுபோல் சத்தியம் செய்வது இரண்டாவது முறை.

கடந்த டிசம்பர் மாதம் அல்டன்டுயா ஷாரிபுவின் கொலை வழக்கில் தாம் சம்பந்தப்படவில்லை என்பதற்காக கம்போங் பாருவில் உள்ள ஜாமெக் பள்ளிவாசலில் அவர் சத்தியப் பிரமாணம் செய்து தம் மீதான குற்றச்சாட்டை மறுத்தார்.


ஊழல் வழக்கு: நஜிப்பின் மனைவி நீதிமன்றம் வரவில்லை

கோலாலம்பூர்: பெரிதும் எதிர்பார்க்கப்பட்ட லஞ்ச ஊழல் வழக்கு விசாரணையின் தொடக்க நாளான நேற்று முன்னாள் மலேசிய பிரதமர் நஜிப் ரசாக்கின் மனைவி ரோஸ்மா மன்சூர் நீதிமன்றத்துக்கு வரவில்லை.

அவருக்குக் கடுமையான உடல்நலக் குறைவு ஏற்பட்டு உள்ளதாக அவரது வழக்கறிஞர் ஜக்ஜித் சிங் நேற்றுக் காலை உயர் நீதிமன்றத்தில் தெரிவித்தார். ரோஸ்மாவுக்கு அடுத்த வாரம் வரையில் மருத்துவ விடுப்பு அளிக்கப்பட்டு உள்ளதாகத் தெரிவித்த அவர், பிப்ரவரி 2ஆம் தேதியிடப்பட்ட மருத்துவச் சான்றிதழை நீதிபதியிடம் வழங்கினார்.

இருப்பினும், ஒரு நாள் மட்டும் விசாரணையைத் தள்ளிவைப்பதாக நீதிபதி முகமது ஜைனி மஸ்லான் அறிவித்தார்.

இன்று செவ்வாய்க்கிழமை தேதி ஒதுக்கப்படாததால் ரோஸ்மாவுக்கு எதிரான லஞ்ச ஊழல் வழக்கு விசாரணையின் தொடக்க நாள் புதன்கிழமை என்று அவர் உத்தரவிட்டார்.

ரோஸ்மாவின் உடல்நிலை பற்றி நீதிபதி விசாரித்தபோது, அவருக்கு கழுத்து வலி, மூட்டு வலியோடு தலைசுற்றலும் இருப்பதாக வழக்கறிஞர் ஜக்ஜித் சிங் கூறினார்.


கொரோனா கிருமித் தொற்றால் பாதிக்கப்பட்ட முதல் மலேசியர்; சிங்கப்பூரில் கூட்டம் ஒன்றில் அவர் பங்கேற்றதாகத் தகவல்

சிலாங்கூரைச் சேர்ந்த 41 வயது மலேசிய ஆடவருக்கு நோவல் கொரோனா கிருமித் தொற்று ஏற்பட்டிருப்பது இன்று (பிப்ரவரி 4) உறுதி செய்யப்பட்டுள்ளது. கொரோனா கிருமித்தொற்றால் பாதிக்கப்பட்ட முதல் மலேசியர் அவர் என்று கூறப்படுகிறது.

அவருடன் சேர்த்து, மலேசியாவில் இந்த கிருமித் தொற்றால் பாதிக்கப்பட்டவர்களின் எண்ணிக்கை 10 ஆக உயர்ந்துள்ளது.

சீனாவின் வூஹானிலிருந்து வந்தவர்கள் உட்பட அனைத்துலக நாடுகளின் பேராளர்களுடன் சிங்கப்பூரில் நடைபெற்ற கூட்டம் ஒன்றில் அவர் கலந்து கொண்டதாகக் கூறப்பட்டது.

சிங்கப்பூரில் அவருடன் தொடர்பில் இருந்தவர்களை அடையாளம் காணும் பணி தொடங்கியுள்ளதாகவும் தெரிவிக்கப்பட்டது.

கடந்த மாதம் 16 முதல் 23ஆம் தேதி வரை அந்தக் கூட்டத்தில் கலந்துகொண்ட அவர், 23ஆம் தேதியே மலேசியாவுக்குத் திரும்பிவிட்டதாக மலேசிய சுகாதார அமைச்சர் டாக்டர் ஸுல்கிஃப்லி அஹ்மட் குறிப்பிட்டார்.

ஜனவரி 29ஆம் தேதி தனியார் மருத்துவமனை ஒன்றில் காய்ச்சல், இருமலுக்காக சிகிச்சை பெற்ற அவர், பிப்ரவரி 2ஆம் தேதி சுங்கை புலோ மருத்துவமனைக்கு அனுப்பப்பட்டார் என்று இன்று நடத்தப்பட்ட செய்தியாளர் கூட்டத்தில் கொரோனா கிருமித்தொற்று பற்றிய அண்மைய தகவல்களை அளித்த அமைச்சர் குறிப்பிட்டார்.

மலேசியாவில் புதிதாக இந்தக் கிருமித் தொற்று உறுதி செய்யப்பட்ட இருவரில் இவரும் ஒருவர்.

மற்றொரு நபர், 63 வயதான சீன நாட்டவர் என்றும் அவர் கடந்த மாதம் 18ஆம் தேதி வூஹானிலிருந்து மலேசியாவுக்குத் திரும்பியது முதல் காய்ச்சல் கண்டிருந்தார் என்றும் கூறப்பட்டது.

தனியார் மருத்துவமனையில் சிகிச்சை பெற்ற அவர், 14 நாட்களுக்கு வீட்டுக் கண்காணிப்பில் வைக்கப்பட்டிருந்தார்.

கடந்த ஞாயிற்றுக்கிழமை வரை அவருக்கு காய்ச்சல் நீடித்தது. அவருக்கு கொரோனா கிருமித்தொற்று ஏற்பட்டிருப்பது நேற்று உறுதி செய்யப்பட்டதையடுத்து, அவர் HKLக்கு (கோலாலம்பூர் மருத்துவமனை) கூடுதல் சிகிச்சைக்காக அனுப்பப்பட்டார்.

தனிமைப்படுத்தப்பட்ட நிலையில் சிகிச்சை பெற்று வரும் அவரது உடல் நிலை சீராக இருப்பதாகத் தெரிவிக்கப்பட்டது.

#வூஹான் #கொரோனா #


மலேசியா: சீனாவில் பாமாயில் தேவை வலுவாக உள்ளது

கொரோனா வைரஸ் தொற்றின் பாதிப்பு அதிகமான போதும் சீனாவில் பாமாயிலின் தேவை வலுவாக இருக்கும் என்று எதிர்பார்ப்பதாக மலேசியா கூறியுள்ளது.

வைரஸ் தொற்று காரணமாக வீடுகளை விட்டு மக்கள் வெளியே வரமுடியாத நிலையில், எண்ணெய் அதிகமாக பயன்படுத்தி செய்யப்படும் நூடுல்ஸ் போன்ற பாக்கெட்டுகளில் அடைக்கப்பட்ட உணவுகளையே அவர்கள் உட்கொள்ளும் நிலைக்குத் தள்ளப்படுவதால் பாமாயிலின் தேவை வலுவாக இருக்கும் என அத்துறையினர் கூறுகின்றனர்.

வைரஸ் பெருமளவு பரவி வரும் நிலையில், சீனாவில் கடைகள், உணவகங்கள் மூடப்படுவதால் வரும் வாரங்களில் பாமாயிலின் விலை பெருமளவு சரியக்கூடும் என்று வர்த்தகர்கள் முன்னுரைத்தனர்.

ஆனால், கிருமித் தொற்றால் உணவகங்களில் பயன்படுத்தப்படும் எண்ணெய்யின் அளவு குறைந்தாலும் நூடுல்ஸ் போன்ற பாக்கெட்டுகளில் அடைக்கப்பட்ட உணவுப் பொருட்களின் தேவை அதிகரிக்கும் என்பதால் அது பாமாயில் இறக்குமதி செய்யப்படும் அளவை ஈடுகட்டும் என்று மலேசிய பாமாயில் வாரியம் கூறியுள்ளது.